
IVANJSKA NOĆ 
(Uvod) 

Moje su haljine vlažne od rose, a oči mi se 
sklapaju od umora, jer sam probdio svu noć — 
ivanjsku noć — i lutao šumom i poljima. 

Istina je, sve je istina što je govorila baka: 
u toj se noći događaju neobične stvari — 
uvjerih se o tome. 

A ja zaista nijesam vjerovao da životinje 
umiju govoriti, da ptičice u svojim pjesmama 
spominju neke radosne i lijepe događaje, i da 
oni lijepi, mali cvjetići nijesu — nijemi. 

Lunjao sam, rekoh, šumom, a mjesec je sjao 
visoko nad krošnjama, pa je šuma bila puna 
njegova bijelog svijetla i čudesnih blijedih sjena. 
Prolazio sam između šutljivih stabala, ni od 

koga opažan, sam — susretan samo krijesni¬ 
cama. I one su dizale i spuštale preda mnom 
svoje svjetiljčice. 

Životinje ne umiju govoriti? Da, o tome sam 
razmišljavao, pa napokon šapnuo: 

»Ne umiju ...« 

Ali uto, nenadano i glasno, s grane nada 
mnom kliknuo je netko: 

»Ne umiju?« 

Zastao sam zadivljen i ustrašen. 

Toga trenutka kao da je oživjela sva šuma: 
stabla se počela gibati, granje se treslo kao da 
se trza u grčevitu smijehu, a s uzdrhtalih se 
listića prosula ponoćna rosa i poput biserja 
zasjala na mjesečini. A krošnje su šumjele: 

»Hahaha . .. haha ... haha ...« 

Prije negoli se sabrali, osjetih kako mi nešto 
pade na rame pa mi šapće: 

»Ne boj se! Ali da nijesi nikad više rekao 
da su šuma i životinje nijeme...« 

Bila je to neka vjeverica. 

Ona je počela da me miri, jer je vidjela kako 
sam se prepao, ali mene je zaglušivao sablasni 
smijeh šume, pa nijesam mario za utješljive ri¬ 
ječi nestašne životinjice. 

Istom kad se šum krošanja izgubio negdje u 
daljinama, ja se umirih. 


»Sve je to bila šala«, reče vjeverica, »šumska 
šala ivanjske noći...« 

Potom me isprati izvan šume šaleći se sa 
mnom putem i zabavljajući me nekim veselim 
i lijepim pričama. 

Na oproštaju, smijući se, viknu još jednom 
za mnom: 

»Ne umiju govoriti? Haha ..,« 

* 

Istina je što mi je baka pričala o ivanjskoj 
noći, sve je istina: niti su nijemi stanovnici 
šuma niti stanovnici polja ... 

Jer idući poljem iz šume naiđoh na iznena¬ 
đenja jednaka onima u šumi: razgovarao sam 
s pticama, bubama i cvijećem ... 

Ni tim se nijesu svršili događaji te noći. 

Vrativši se naime pred zoru kući, uvjerih se 
da su nesamo naš ćuko nego i pijevac, naša 
mačka, pa i lastavice pod strehom, razgovor¬ 
ljiva i vrlo umna stvorenja. 

Da, a ja sam se nekad smijao baki kad mi je 
o tome govorila ... 

Oh, koliko više znam od sinoć kad su na 
brdima zaplamsali žarki kresovi! Saznao sam 
odonda toliko toga da i ne znam hoću li to sve 
ikad moći da pobilježim! 

I čime da te bilješke; započnem? 

Zar pripoviješću o čudesnom putovanju na 
onaj svijet, što ju je lastavica čula prisluškujući 
razgovoru monaha u nekom samostanskom 
vrtu? Ili da pričam o tome kako je pas podnio 
kaznu namijenjenu maci kalifovom mudrom 
osudom? 

Ah, sad znam čim ću početi: pogledajte kroz 
prozor! Eno je pijevac prišao posudici s vodom 
... Da vam kažem zašto gleda u visinu kad 
pije? 

ZLATNI LJEŠNIK 

Neka mlada kraljevna oboli teško i ljekari re¬ 
koše da neće ozdraviti, ne pojede li jezgre zlat¬ 
nog lješnika. Tada kralj, otac njezin, pošalje svog 
najmilijeg lovačkog sokola u daleku neku goru, 
koja je dozrijevala zlatnim plodovima. 

Poslije nekoliko dana stigne sokol u onu goru 
i otkine s nekoga grma grančicu sa zlatnim lješni- 
kom. Na povratku sjedne u nekoj šumi na vrh 
drveta da otpočine, kad li opazi da mu je putem 
zlatni lješnik ispao s grančice. Što da sad učini? 
Gora je zlatnih plodova bila predaleko da se u 
nju vraća. Napokon se sjeti neke vještice koja je 
živjela u toj šumi. Potraži je, dakle, i upita za 


savjet, a ona mu reče odmah gdje je zlatni plod 
što ga je izgubio. 

Morao se vratiti preko triju brda u jednu do¬ 
linu. U njoj bijaše selo, nakraj sela kolibica, a 
kraj kolibice izvor, u koji mu pade lješnik. 

Doletjevši tamo, ugleda sokol pijevca kako iz 
izvora vodu pije. 

On sleti s visine i obori se na nj, pa ga kljunom 
prodrma za krunu tako žestoko, da je pocrve- 
njela zauvijčk. 

»Moj! Moj! Zlatni je lješnik moj!« klikne so¬ 
kol uvjeren da se pijevac kani dočepati zlatnog 
ploda u izvoru. 

Potom sam izvadi lješnik iz vode i odleti, a 
pijevac odonda — pije li vodu — svagda gleda 
uvis da zavremena ugleda drskog sokola, kad bi 
se taj i opet htio na nj oboriti. 

Naputio je i kokoške da tako čine. 

ZVIJEZDE 

Dijete neko nagleda se uveče u bunar i opazi 
kako se duboko u vodi krijese zvijezde. 

»Sad znam što ću!« pomisli dijete veselo. »Ka- 
blićem ću ih izvaditi...« 

Dijete izvuče kablić s nešto vode, ali u njemu 
ne bijaše zvijezda. Onda poče ručicama grabiti 
vodu iz kablića i poprska njome travu i cvijeće 
oko bunara. 



Izvuče i drugi i treći kablić, ali ni sad ne nađe 
zvijezda u vodi, pa opet poprska njome travu i 
cvijeće. 

Vukući tako vodu umori se, pa tužno, što nije 
našlo zvijezda, zaspi na otvorenoj stepenici kraj 
bunara. Usnilo je da je u nekom prelijepom vrtu, 


pa se k njemu približio anđeo Božji pitajući ga 
što mu je da je tako žalosno. 

Dijete mu ispriča zašto se rastužilo. Tada ga 
anđeo dirne nikom i reče: 

»Pogledaj oko sebe!« 

U taj se čas dijete probudi i pogleda oko sebe, 
i gle! Svud po travi i cvijeću, kojim je prosulo 
vodu, zasjale na mjesečini zvjezdice. 

»Oh, da bar svuda sjaju takve zvjezdice!« za¬ 
želi dijete. 

Onda dijete pođe poljem i opazi da je cijelo 
polje, koliko je dugačko i široko, posuto zvjezdi¬ 
cama. 

One je noći prvi put pala krajem rosa. 


Pohodili me danas Ivo i Ančica, mali moji 
znanci iz susjedstva, da pročitaju što sam dosad 
napisao. Ni jesu baš osobito zadovoljni mojim 
poslom. 

»Hm«, zamislio se Ivo turivši ruke u džepove 
hlača, »zar u vašoj knjižici neće biti i dugih pri¬ 
povijesti; nema ni zagonetaka u njoj, ni. . .« 

»Pa ni pjesmica«, završi Ančica. 

Dabome, oni su u pravu — mnogo tog treba 
da se nađe u pravoj knjizi. Zato evo dugačke 

pripovijesti sa zagonetkama u sti¬ 
hovima: 

VESELA BRAĆA 

Siromašni neki kotlokrpa imao tri sina. Sva su 
trojica bili uvijek nasmijani, svagda spremni da 
se šale, pravi veseljaci. Najmlađi je bio dobar 
pjevač, a najstariji plesač bez premca. 

Kad su sinovi odrasli, reče im otac neka pođu 
u svijet da se ogledaju za svojom srećom. Oni 
ga poslušaju i primivši njegov blagoslov oproste 
se lijepo s njim, te se vesela srca dadoše na put. 

Za nekoliko dana stignu do vrta neke vještice. 
Momci ni jesu znali da drveta u tom vrtu rađaju 
začaranim plodovima, pa najstariji nabere u ka¬ 
pu trešanja s grane što se savila preko ograde 
do puta. Kad su braća pojela trešnje, postade 
najstariji brat gadnom starom bakom, srednji 
golubom, a treći se premetne u zlatnu jabuku. 

»Baš lijepo je to ispalo«, reče brat koji je po¬ 
stao bakom, »goluba će nositi njegova krila, a 
zlatnu jabuku ja, no ko li će mene ponijeti? Na 
tim starim traljavim nogama ne mogu nikud 
stići...« 


Zaista je baka teško pješačila, ali kad je na¬ 
stala noć, povrati se njoj i njenoj braći predaš- 
nje momačko obličje. I tako je i unaprijed bi¬ 
valo: noću su braća bili momci, a obdan jedan 
baka, drugi golub, a treći zlatna jabuka. Zato 
su dan odredili za počinak, a noću su putovali. 

Poslije nekoga vremena stignu braća u kra¬ 
ljevski grad, u kojem su vladale tri kraljevne. 
Njima je neki mudrac prorekao da će njihovi 
muževi -biti neugledna roda, i zato su one odlu¬ 
čile da se neće nikad udavati. Postavile su oko 
svoga dvora jake straže i proglasile po svoj nji¬ 
hovoj kraljevini: »Dospije li ko od muških glava 
u naše odaje živ, neka mu je prosto da između 
nas bira svoju ženu!« Kad su to braća saznala i 
porazgovorila se o tome, odluče da pokušaju, 
ne bi li se kako mogli došumati u kraljevski 
dvor. 

Sjutradan se podigne brat golub i sleti u dvo¬ 
rište kraljevskoga grada, pa se tamo pomiješa 
među ostale golubove, a brat baka uze zlatnu 
jabuku i pođe s njome kroz grad. Kad su kra¬ 
ljevne izašle iz crkve, kamo su pošle iz svog 
dvora na službu Božju, stupi baka pred njih. 
Ona im ponudi da kupe od nje zlatnu jabuku. 
Kraljevnama se svidio zlatan plod i one ga uzmu 
nagradivši staricu obilato. Kod kuće metnu zlat- 

nu jabuku na svoj stolić u odaji gdje su se kroz 
dan zabavljale igranjem, pjesmom i svirkom. 

Uveče se zlatna jabuka pretvori u mladića, 
kotlokrpina sina, i on se razgleda oko sebe. Kad 
je u odaji, punoj mjesečeva svijetla, ugledao na 
zidu tamburu zlatnih žica, on je skinu i poče 
udarati u nju. Kraljevne, koje su čule svirku, 
dobrzaju iz svojih ložnica i začude se veoma 
kako je dospio taj mladić u trošnim haljinama 
u njihov dvor. 

»Ko si ti?« upita ga najmlađa između sestara. 

»Tvoj budući muž«, odgovori mladić, »jer, dr¬ 
žeći se vašega obećanja, odabirem te za ženu. 
U tebe su kose zlatne poput žica na ovoj tam¬ 
buri od koje ljepše vidio nijesam ...« 

Čuvši njegove riječi, kraljevne se zaprepaste 
vrlo, i počnu ga moliti neka uzme od njihova 
blaga koliko ga je volja, pa neka ode. Np sve su 
im prošnje bile uzaludne. Mladić reče da će otići 
samo uz taj uvjet da mu kažu što je to: 

Danju blista kao zlato — 

Noću svira umiljato ... 

Badava su kraljevne razmišljavale što bi to 
bilo, pa se napokon vrate umorne u svoje lož- 
nice, a mladića puste sama. Kako li su se ujutro 
razveselile, kad su opazile da u onoj odaji nema 


nikakva mladića! Zlatnu jabuku, što su je našle 
na podu, stave opet na stol, a zapovjedniku stra¬ 
že nalože uz teške prijetnje da pojača straže 
oko dvora, i da noću na nj bolje pazi. 

Istoga dana, dok su poslije podne razgovarale 
u onoj odaji o noćašnjoj zgodi, doleti kroz 
otvoren prozor neki golub, te se spusti srednjoj 
sestri u krilo. Kad su ga one uzimale u ruku, 
on se nije otimao ni plašio, što se njima veoma 
svidjelo. Odlučiše stoga da tu milu pticu ne tje¬ 
raju napolje, nego da ostane u sobi dok je bude 
volja. Uveče, kad su braća ostala sama, pretvore 
se golub i zlatna jabuka u mladiće, pa mlađi 
i opet skine tamburu sa zida i zasvira, a drugi 
zapjeva što je umio ljepše. Tada dobrzaju kra¬ 
ljevne još većma začuđene negoli juče, i počnu 
nagovarati mladiće da odu. Ali stariji brat reče: 

»Iako mi se i dopada srednja kraljevna »jer 
je u nje glas mio kao u grlice, mi ćemo otići, ako 
odgonetate ovu moju zagonetku: 

»Danju guče, a ne pjeva — 

Noću pjeva kao ševa . ..« 

Kad kraljevne toga nijesu mogle nikako rije¬ 
šiti, rekoše momcima da će im učiniti po volji 
i vjenčati se s njima, ali neka pričekaju dok se 

ne nađe muž i za najmlađu sestru. Braća su na 
to rado pristala, a one se vrate u svoje ložnice. 

Sjutradan nađu sestre i opet zlatnu jabuku na 
podu, a goluba gdje sjedi mirno i guče na pro- 
zornici, no onih je mladića nestalo. Razvesele se 
tome, a onda metnu trostruke straže dko grada. 
Nad stražama postave nova zapovjednika, a pre- 
dašnjega osude na smrt, pa ga do smaknuća 
bace u tamnicu. 

Isprva se zakane pozvati onoga mudraca koji 
im je bio tako loše prorokovao. On bi možda 
znao, nijesu li mladići dospjeli u njihov dvor po¬ 
moću kakvih čarolija, i neće li doći opet. Ipak se 
predomisle i ne pdzvaše ga, jer nijesu htjele da 
mudrac sazna kako se njegovo proroštvo počelo 
ispunjavati. Sjete se napokon i bake koja im je 
prodala zlatnu jabuku: kad je tako stara, upra¬ 
vo prastara, možda je i tako mudra, pa bi ih ona 
mogla savjetovati što da učine. Dadu je dakle 
potražiti u gradu, i dvoranke je doskora dovedu 
pred njih. Baka je ponijela sa sobom svežanj 
s tri krasna odijela, što ih je kupila novcem do¬ 
bivenim za zlatnu jabuku. Kad je čula što kra¬ 
ljevne od nje žele, ona im reče: 

»Do sjutra ću vam razjasniti sve, ali večeras 
moram ostati sama u ovoj sobi. ..« 


Kraljevne joj to dopuste, i tako se sva tri 
brata nađu zajedno u kraljevskom dvoru. Razve¬ 
sele se stoga, te se baka neprestano smijuckala, 
golub je radosno gukao, a jabuka se sjala kao da 
će buknuti plamenom. 

Uveče, kad im se vratilo pređašnje ljudsko 
obličje, preodjenu se u haljine što ih je donio 
najstariji brat. Potom najmlađi zasvira u tam¬ 
buru, srednji zapjeva, a treći počne plesati, da 
je pod zatutnjio. 

Dođu kraljevne, pa ugledavši veselu braću, 
djevojačka im srca radosno zakucaju. Nikad ni¬ 
jesu vidjele ljepših momaka, i pomisle u sebi: 
zaprosi li ih koji od njih, rado će mu pružiti 
ruku. Kad je opazio nastariju sestru, stupi treći 
brat pred nju i reče: 

»U tebe je stas kao u košute, pa sigurno umi- 
ješ i lijepo plesati; hoćeš li mi biti ženom?« 

»O, vrlo rado!« odgovori ona. 

Ali mladić reče: 

»Ne sviđam li ti se, možeš odgonetati jednu 
zagonetku, pa ću otići; reci što je to: 

»Ružna li je danju bila — 

A sad pleše kao vila . ..« 

No kraljevna nije marila da pogađa što bi to 
bilo. Onda i mlađa braća pristupe svojim oda- 
branicama i reknu: 

»A mi smo vas već isprosili...« 

Kraljevne se sad dosjete ko su bili oni mla¬ 
dići pređašnjih noći, i odgovore: 

»Ah, rado ćemo biti vašim ženama! Mislile 
smo prije da ste sinovi kakvog kotlokrpe ...« 

»Pa to i jesmo«, nasmiju se braća, »iako su 
nam haljine kneževske ...« 

Sestre su uvidjele da se ispunilo mudračevo 
proroštvo: za kraljevske su kćeri njihovi vje¬ 
renici dosta neugledna roda, ali što zato kad 
su oni tako lijepi! Onda ih upitaju što su značile 
njihove zagonetke, a braća im kažu, i svi se 
rastuže. Pošalju tada po onog mudrog čovjeka 
neka im kaže kako bi se braći moglo pomoći 
da sačuvaju zauvijek svoj pravi lik. Mudrac 
dođe i reče: 

»Najstariji brat je ubrao trešnje i dao braći 
da jedu; kad je baka, treba da ga poljubi netko 
neznajući ko je zapravo ta baka, tada će se 
sva tri brata izbaviti od čarolije . ..« 

Ali uzalud su tražili cijelim gradom čovjeka 
koji bi, ma i za veliku nagradu, htio poljubiti 
baku, tako je bila ružna i odvratna. Napokon 
se sjete zapovjednika straže, onoga što je u 

tamnici čekao na smrt. Dovedu ga dakle i obe¬ 
ćaju mu oproštenje kazni, povratak prijašnje 
časti, i još posebnu nagradu, poljubi li on baku. 
Oklijevajući dugo riješi se napokon zapovjednik 
i učini kako su mu kazali. 

1 tako se braća oslobodila. Povjenčavši se 
s vjerenicama svojim, odluče da će naizmjence 
vladati zemljom, i to svaki brat po mjesec 
dana. Kad je vladao najmlađi brat, cijelo je 
kraljevstvo sviralo; za vladanja srednjega brata 
svud bi se pjevalo, a dok je treći brat sjedio 
na prijestolu, sav je narod plesao. Napokon je 
ljudima dodijalo da se domišljaju koji zapravo 
brat u koje vrijeme vlada, pa se danas u tom 
kraljevstvu i svira, i pjeva i pleše — sve u isto 
doba. 

Braća su pozvala i svog oca k sebi, te on u 
kraljevskom dvoru još i sad veže napukle lonce, 
ali — zlatnom žicom ... 

LJEPŠE NO SUNAŠCE... 

Sakrij se, zvjezdice, 

Ugasni, Danice! 

Takve su očice 
U naše Anice ... 

Danas ih vidjelo 
Kroz lišće svileno, 

Pa se postidjelo 
Sunašce mileno: 

Ljepše no sunašce 
Što sja kroz grančice — 

Vedre su očice 
naše Ančice .,. 

ŽIVOT 

U trošnoj drvenjari nakraj grada živio starac 
trgovac. Danju je boravio u svom dućančiću, 
sam je posluživao mušterije, te im se ulagivao 
lijepim riječima i šalama. No za nj nije niko 
mario, pa izlazeći iz njegove trgovine, ljudi bi 
ga namah i zaboravili. O njemu nitko nije znao 
niti šta dobra niti zla. Nitko nije pamtio da je 
kad prošao gradom, da je promijenio kapu ili 
da je kad bio manje sijed. 

Uveče, kad bi svršio svoj posao, zavukao bi 
se u svoju sobicu da prospava noć bez misli, 
bez sanja. No to nije moglo biti dovijeka. 

Potkraj prošle zime zabrinuo se starčić. Ob- 
dan ne može da jede, a obnoć ne spava. Zaoku¬ 

pile ga misli, a zna se kakve, kad se čovjeku 
mnogih ljeta zamute oči, a štap otešča. 

Starac ustaje neveseo, ne raduje se poslu, 
niti mari da ubilježi tečeni novac. A to je inače 
činio uvijek i ne sjeća se da je kad bilo druk¬ 
čije. Napokon se jednog jutra riješi, dohvati 
knjige te sjedne da računa. 

Ali eto, ne može da piše — dršće mu ruka. 
Ražali se starcu samome na se. »No«, pomisli, 
»svejedno, dvije tri kvačice, pa je gotovo .. .« 

»Stani!« začuje glas iza sebe kad je prihvatio 
pisaljku. »Ta dosta je te muke — vrijeme je 
da se razonodiš ...« 

Teško li se okrenuo starac u svom naslo¬ 
njaču! Za svega svojeg vijeka nije vidio gosta 
kod sebe, a ko je to najednom? 

Vidi, mladić lijep, naočit, uzrasao pred njim 
u sebi i ljupko se smiješi na nj. 

»Ko si ti!« začudi se starac. 

»Ja sam Smrt! Sve razmišljaš o meni, drugo 
šta gotovo i ne radiš, a sad me ne prepoznaješ?« 

Starčić se prepane, skine naočari, protrlja ih 
maramom i opet ih namjesti. 

»Hm«, promrmlja, »vidiš, baš ti se nijesam 
nadao,..« 

»Nijesi se nadao? A što si onda cijelu noć 
uzdisao; zar tek onako?« 

Začudi se starac, otkale to Smrt sve zna, i 
ne smije ništa da reče. 

»Nego čuj, starče!« produlji Smrt i sjedne 
na stolicu. »Srećom si ti po broju jedan od onih 
kojima mogu da ispunim posljednju želju. Mio 
li ti je život, a ti pođi, pa ga se još danas na- 
uživaj. A ja ću te čekati...« 

I zaista, Smrt se namjesti na stolici kao onaj 
ko je naumio čekati, 

»Pa dobro!« promisli starac i reče: »Ja ću 
poći, a ti čekaj..,« 

On dohvati kapu, zakopča haljetak i uzme 
štap. 

»Bog s tobom!« zaželi Smrt. 

Starac sade na ulicu. Ljudi su prolazili i ve¬ 
selo razgovarali. Trgovcu se pričini kao da su 
svi saznali lijepu i radosnu novost, i jako zaželi 
da i on sazna što ih nagoni da povikuju, i čemu 
se toliko smiju. 

Ususret mu se žurio dječarac s neobičnom 
crvenom kapom. Nestašnim je pogledom smje¬ 
rao za dječacima što su odmicali u trku niz 
ulicu. 

»Ej«, vikao je mališ za njima, »čekajte me .,.« 

»Prijatelju«, zaustavi ga starac prijazno, »ne 
znaš li ti što se desilo u našem gradu?« 


»Ah, Miši je eno pobjegao kanarinac; sad su 
ga uhvatili, a ja bih htio vidjeti kako će ga 
smjestiti u kavez ...« 

»Kanarinac?« reče starac. »Kanarinac je od¬ 
letio, zar je to sve?« 

No dječak je već odbrzao i crvena je kapica 
zamakla u pokrajnju ulicu. 

»Kakav lijep momčić!« promrmlja starac i 
pođe dalje. 

Dio grada kud je prolazio zapremile su stare 
kućerine poput njegove. Crni krovovi naherili 
se kud koji. Do njih su sezali prepletenim gra¬ 
nama stari orasi, na kojima su već nabubrili 
krupni, ljepljivi pupovi. 

»Ta već je proljeće!« šapne starac. 

»Proljeće! Proljeće!« zacvrkutale lastavice. 

»A i vi ste već došle!« pozdravi ih on. 

»Jesmo, jesmo!« razveseli se mnogo malih 
crnih ptičica, »iz daleka, iz daleka...« 

»Jeste li već dugo tu?« 

»O da, o da!« 

I one se bučno podignu s grana, s gnijezda 
i taraba, pa se raziđu vedrinom. 

Odasvud sunce i ptičje pjevanje. 

I u starčevim se grudima prenu nešto toplo i 
razlije mu se svim udovima. 

»Znaš li sad«, nasmije se sam sebi, »zašto su 
ljudi veseli?« 

Uspravi se, pogladi bradu i pođe dalje. 

Osjeti se mlađi i laganiji. 

»Kakva radost! Neobično!« pjevuckao je u 
njemu tihi glas. 

No uto se javi i drugi: 

»Jedamput u trideset godina ,..« 

»Zaista!« pomisli starac. 

Gorka je kaplja kanula i razišla se njegovim 
veseljem. 

»Drukčije je to nekoć bilo!« uzdahne on. 

»Drukčije, je li?« pričuje mu se poznat glas. 
»Na rijeci, znaš li, u čamcu kad smo ležali...« 

»Ivan! Bože, što li sam se na nj sjetio!« 

»Aj, aj, kako li je šaptalo drveće kad smo 
prolazili šumom!« začuje glas i drugog prija¬ 
telja iz mladosti. 

Trgovac je dugo razmišljavao o svojoj pro¬ 
šlosti. Izašao je iz grada. I visoke kuće i zvo¬ 
nici tamnjeli su daleko za njim. 

Odnekale se začula pjesma, sitan djevojački 
glas: 

U zoricu, na grančicu 
U moj mali stan 
To sunašce dolazi mi — 

Bijel mi javlja dan ... 


Sa zelene sa grančice 
Oj se budi moj; 

Na grančici na zelenoj 
Savih stanak svoj ... 

»Jedanput!« šapne starac. »U trideset godina 
jedanput.. .« 

Sve više je nestajalo njegova veselja, sve 
većma ga stezalo oko srca. 

Obuze ga gorka tuga. 

»Lijepa pjesma, zar ne, čiča?« 

Trgovca je stigao nepoznat čovjek, isto takav 
starac kao što i on, vojnik bez jedne noge po¬ 
mažući se kod hodanja izlizanom drvenom 
štulom. 

»Lijepa, da!« reče trgovac. 

»Sve je lijepo; gledaj polja, njive; vidiš li onu 
šumu daleko tamo — kao tanka se pruga 
vidi...« 

»Vidim.« 

»Vidiš li onu maglicu na poljima? Ta me 
sjeća puščanog dima ...« 

»Haj! Dim, vatra, prasak!« proslijedi stari 
vojnik udarajući čvrsto štulom, »znadeš li ti što 
je to? Jesi li kad čuo trubu ovako ujutro kad 
sunce sja, kad se polja bude; u ovakvo rosno 
jutro jesi li čuo kako truba zove?« 

»Našto to!« progunđa trgovac. 

»Našto? Jesi li kad čuo kako barjaci šušte? 
Jesi li kad stupao među tisućama ljudi, i pjevao 
pjesmu, pjesmu žarku, pjesmu divnu?« 

»Ne mili mi se — krv . ..« 

»Krv! A borba?« 

I neznanac kao da se razljutio: 

»Borba je život — život je borba; razumiješ 
li ti to?« 

A onda zašuti i stane. 

»Evo!« podigne štulu pokazujući je, »ja se 
borim i sad; što veliš na to?« 

»Ništa.« 

»Ništa?« zašuti neznanac začuđeno. »No, ti 
si, prijatelju, zaista nesrećan čovjek; kako ti 
ne dodija život?« 

Pođoše dalje, trgovac veoma snužden. 

»Nije mi dodijao život«, reče on muklo, »jer 
nijesam ni živio .. .« 

»A odašta si sijed?« 

»Bog zna.« 

Obojica su šutjeli. Nebom je prolazila četa 
bijelih oblačića, sad sakrivajući sad otkrivajući 
sunce. I poljem su se žurile njihove sjene. 

»Evo drvo, ne bi li otpočinuli? Meni je teško 
hodati«, reče vojnik. 

Ante Kuman 









Smjestio se na čvorastu korijenju staroga 
hrasta, što je izvirivalo iz zemlje. 

Daleko u polju orao je seljak, i topli vjetrić 
raznosio je kratke poklike kojima je gonio 
konje. 

»Čuj, ti!« sjeti se sakati vojnik. »Ti što si 
živio da posijeđiš, ne dolazi li ti želja da uzoreš 
jednu brazdu?« 

Trgovac je šutio. 

»Gle, kako se ljeska crna zemlja za plugom; 
oh, zemlja!« 

Trgovac ni da bi trenuo okom. Suze mu na¬ 
virale. 

»Život, život — kako je lijep!« uzdahne tiho 
suputnik. »Jest, lijep je — ljepši no ikad!« 

Trgovac se digne i zagleda se u njega. 

»Kamo ti putuješ?« reče. 

»Ne znam«. 

»A ja idem natrag!« pokaže trgovac prema 
gradu. »Tamo me čeka gost. S njim ću otići, 
s tim neobičnim gostom, daleko ...« 

»I ja volim daleke putove!« reče vojnik. 

»Ja ću otići, i jamačno se neću nikad vratiti. 
A ti,« nastavi trgovac, »koji razumiješ život i 
sve njegove lijepe patnje i radosti, uzmi ovo .. .« 

On metne vojniku u ruku kesu, veliku kao 

muška pest, punu dukata, koju je jučer slučajno 
metnuo u džep i poslije nije mario da je izvadi. 

»Spomeni se starca trgovca,« proslijedi on, 
»koji je čas pred smrt upoznao život, a sad ga 
se odriče, malog njegova ostatka se odriče; i 
to malo uvećalo bi još više moju golemu tugu 
za njim ...« 

Vojnik ga je motrio nijemo. 

»Bolje je da i ne znam što ću izgubiti«, za¬ 
vrši trgovac. »Bog te pratio«, otkrenu se on i 
pođe prema gradu lagano, lagano ... 

»Čovjeke«, dovikivao je za njim vojnik, »čuj!« 

No trgovac se nije obazirao. 

Daleko pred njim kupali su se u suncu visoki 
krovovi kuća i zvonici. 

SUTON 

Javljaju se zvonovi 
Iz dalekih strana 
Kroz dolove sumračne — 

Povrh snenih grana . .. 

Zaplakaće planinom — 

Prenuće se jeka: 

Slušaću je zamišljen 
Ja i moja seka ... 


PUSTINIK I KRIJESNICE 

U nekoj šumi živio prije mnogo vremena 
starac pustinik. Stanovao je u nekakvu šupljem 
deblu, a hranio se medom šumskih pčela i hlje¬ 
bom koji su mu donosili ljudi iz nedalekih sela 
za ljekovite biljke i korijenje što ga je on sa- 
birao. Veći je dio dana provodio u ruševnoj 
šumskoj crkvici klečeći pred žrtvenikom gdje 
je oplakivao svoje i tuđe grijehe. Ostalo vrijeme 
šetao je šumom i činio dobro njenim stanovni¬ 
cima, a ponajviše ptičicama. Kad je već sasvim 
ostario, zaputi se svijetom da pohodi u dalekoj 
zemlji grob nekoga božjeg ugodnika. 

Njegovim se odlaskom mnogo toga promije¬ 
nilo u šumi, pa su nastali zli dani osobito pti¬ 
čicama. Nikoga nije bilo da podigne golišave 
mališe u gnijezda, kad bi iz njih ispali. Dolazili 
dječaci, pa su ili razbijali ili odnosili šarena 
ptičja jajašca, a ljutim gujama nije niko prijetio 
prutom da ne čaraju otrovnim očima malih per¬ 
natih pjevača i da ih ne proždiru. Tišinom u 
granju i među stablima često bi odjeknuo tje- 
skobni poklik nesrećnih sirotica što ih je njihov 
sijedi branič prepustio lošem udesu ... 

Nekoga dana u predvečerje, dok je sunce sa 
zapada pozlaćivalo vrške staroga drveća, kliknu 

drozd, grlati pjevač, sazivajući s grane starog 
brijesta kraj crkvice ptičji zbor. Kao šum lahora 
začuje se šumom lepršanje mnogih krila, i za 
nekoliko časaka sakupi se kraj sazivača sila 
ptičica. Posjedale su po granama i grančicama 
oko njega. On im razloži čemu ih je sazvao. 
Ptičjem rodu, reče, prijeti smrt i zator sa sviju 
strana, i, ne vrati li se uskoro stari pustinik, 
njihova je propast gotova. Trebalo bi dakle da 
se sakupe u crkvici i da se pomole neka bi 
dobri Bog pospješio starčev povratak. Govor¬ 
nika su svi pažljivo saslušali i saglasili se 
s njime. 

Žuna odmah uleti kroz mali prozorčić u mali 
zvonik i poče da udara kljunom u zvono. Tako 
navijesti početak ptičje pobožnosti. Grmuša 
neka odleti na pašnjak u blizini šume, gdje su 
pastiri naložili vatru, pa se povrati ubrzo s pla¬ 
menom grančicom u kljunu. Uleti zatim kroz 
razbito okno u crkvicu i napali ostatke svijeća 
na žrtveniku. Za njom ulete također i druge 
ptičice, posjedaju po stepenicama žrtvenika, po 
starome raspelu i kipu nekoga sveca, i započnu 
prekrasnu pjesmu kojom su sazivali božju po¬ 
moć u svojoj nevolji. Zauzete zanosnom moli¬ 
tvom nijesu ni opazile što se kraj njih zbiva. 
Kroz okno je uletio neki stari rogač u crkvicu, 


za njim smrdljivi zujak, potom mrka mrtvačka 
glava, i sva sila ostalih buba. Sve što od njihova 
roda boravi u šumi, nad močvarom i livadama, 
pod zemljom ili u uzduhu, sve je to nagmulo 
kroz okno i poput guste magle napunilo su- 
mračnu crkvicu. Istom kad su golemi mrki 
leptiri s ostalim orijašima iz roda kukaca na¬ 
valili na zapaljene svijeće da ih pogase, prenule 
se ptičice i zbunjene nijesu znale što da učine. 
Dabome, za kratak čas nastala je cika i gužva, 
pa ništa što se u takvim zgodama događa, nije 
nažalost ni tom prilikom izostalo. Po bučnim 
poklicima nekih razjarenih kornjaša moglo se 
razabrati da žele spriječiti molitvu za pustinika, 
koji je bio njihov neprijatelj, jer je štitio njihove 
zatornike — ptičice ,.. 

Sve to gledao je i slušao stari pustinik. On 
se baš u to doba vratio s puta, pa je na pragu 
otvorenih crkvenih vratiju zastao zadivljen. Za¬ 
tim pođe lagano prema žrtveniku, a odjek nje¬ 
govih sandala među pustim zidinama prenu za¬ 
vađene iz bjesnila, te cika, zujanje i šum krila 
utihnu. Starac nije nikog ni pogledao, pa ni 
postiđenih grlica, davnih svojih miljenica. La¬ 
gano je mahnuo rukom da mu ne sjedaju na 
ramena... 

Sve se dakle smirilo i muk zavladao crkvi- 

com, samo se na žrtveniku neke sitne bubice 
trsile da sklone s njega iskrice pogašenih svi¬ 
jeća i popaljenih krilaca onih koji su stradali u 
borbi. Gledajući dugo njihovo nastojanje, starac 
se odjednom osmjehnuo tiho, podignuo je sta¬ 
račke ruke pa lagano načinio nad malim posle¬ 
nicima znak blagoslova. 

Odonda ne gasnu svijetle iskrice što su ih 
te bubice podigle sa žrtvenika, pa i sad svijetle 
u mraku ljetnih noći nalik na kandioca što gore 
u svetištima hramova božjih. 

A te su bubice, razumije se, naše krijesnice ... 

U ŠUMI 

Pošla seka s bracom u šumicu — 
Pripremila tamo užinicu: 

Jagodice na zelenom listu; 

Vodu pili sa izvora čistu, 

Pa sad sjede na starome panju 
I slušaju ptičice u granju ... 

UKRADENO SUNCE 

Zli neki div, kad već nije znao kakvu pakost 
da učini ljudima, ukrade sunce i sakrije ga, te 


je zemlju prekrila tama i svud je nastala nepod¬ 
nošljiva studen. Ljudi u svom očajanju potraže 
diva i ubiju ga, ali sunca nijesu mogli naći. Učine 
dakle vijeće zajedno sa životinjama i počnu se 
dogovarati kako će se pomoći u svojoj nevolji. 
Naposljetku pošalju sovu, gavrana i nekog malog 
pjetlića da potraže »krovište u kojem je opaki 
div sahranio divnu nebesku luč. 

»Kad pronađete sunce«, rekoše ljudi izabra¬ 
nim odaslanicima, »javite nam, pa ćemo ga mi 
vratiti na njegovo mjesto; vi biste se mogli sun¬ 
cem opržiti, ili bi ga — sačuvao nas od toga 
Bog! — mogli i razbiti, kad bi vam po nesreći 
palo na tle . ..« 

»Pa dobro«, odgovoriše poslanici odlazeći, 
»nađemo li ga, javićemo vam. ..« 

U gori, tražeći sunčevo sklonište, naiđu na 
neku pećinu, iz koje se kroz malu rupu prokrao 
zlatan snop sunčanog svijetla i obasjavao po- 
svudašnji mrak. 

»Huhu! Sunašce je tu!« kliknu sova i uleti 
kroz onu rupu u pećinu, pa uhvati sunce klju¬ 
nom, koji je dotada bio ravan. U isti joj se čas 
zamrače oči od silnog sunčanog svijetla, kljun 
joj se savine od njegova žara, i mudra sova od¬ 
mah izleti iz pećine dok nije još i gore postra- 
dala. 

»Prijaško«, reče ona gavranu, »pođi sada ti 
po sunce; ja umalo što sasvim ne obnevidjeh...« 

Gavran zatvori oči pa uleti u pećinu, iz koje 
nije dugo izlazio. Napokon se vrati k drugovima 
bez sunca, vas čađav poput dimnjačara, i pokva¬ 
rena kljuna. 

»Kvar! Kvar!«, zagrakće tužno, »kako li me 
opalio njegov žar ...« 

»A sad je na tebi red«, obrati se sova pjev- 
čiću. »Što li će tek s tobom biti, kad smo mi, 
pametniji od tebe, bili tako loše sreće .. .« 

»Pozvaću ljude, kako smo i obećali; oni će se 
suncu jako veseliti«, odgovori čedni pjevčić. 
»Eto što će biti...« 

On se popne navrh stijene iznad pećine sa 
suncem, isprsi se lupajući krilima, i zapjeva što 
ga je grlo nosilo: 

»Kukuriku! Zlatno je sunašce tu .. .« 

Ljudi su ga čuli, sakupili se kod pećine i opre¬ 
zno izvadili sunce iz nje, te ga odnijeli u nje¬ 
gove dvore iza gore, odakle će opet polaziti na 
šetnju nebeskim drumovima i obasjavati sav 
svijet. 

Njegove svjetlosti sova još i danas ne može 
podnijeti, gavran je još uvijek crn poput uglja, 
a pjevčića su ljudi uzeli u svoje selo da im sva- 

kog jutra veselo naviješta izlazak sunca svojom 
pjesmicom: 

Kukuriku! Kukuriku! 

Zlatno je sunašce tu ... 

PRČA O ZAHVALNOM ZEČIĆU 

Mala neka djevojčica pođe jednoga zimskog 
dana u pohode svojoj tetki, koja je stanovala 
onkraj šumice. Putem ugleda kako se grančice 
nekakva drvca svijaju, jer je na njih napadalo 
mnogo snijega. 

»Ubogo malo drvce«, šapne ona, »oslobodiću 
te teška snježnoga bremena . .,« 

Kad je pristupila drvcu, ono progovori: 

»Prije negoli me streseš, podmetni svoju šu- 
bicu pod moje grančice . ..« 

Djevojčica učini tako i strese drvce. Potom po¬ 
gleda u šubicu, pa mjesto snijega što je u nju 
pao, ugleda samo biserje. Ona ga spremi u dže¬ 
pove svoje bundice, šubicom se pokrije i pođe 
dalje. Doskora sretne na putu ptičicu. 

»Mora da je gladna!« pomisli djevojčica. 

U džepu je imala komadić kruha što joj ga 
majka dala na put. Izvadi ga dakle i smrvi pti¬ 
čici. A kad se ptičica nahranila, reče djevojčici: 

»U onom je grmečku gnjezdašce s tri jajašca; 
pođi pa ih uzmi...« 



Djevojčica pođe grmečku i zaista nađe u njem 
tri jajašca, a bila su od suhoga zlata. Ona ih 
metne u džep i pođe dalje. Susretne nekog pro¬ 
zeblog zečića, koji se stisnuo na putu i drhtao. 

»Smrznuće se!« zgrozi se djevojčica. 

Podigne zečića i sklonu ga pod svoju bundicu 
da ga zgrije. Doskora se on oporavi i reče dje¬ 
vojčici neka ga metne na put. Ona učini kako 
je želio. Tada on sjedne na stražnje noge i dr¬ 
žeći prednju šapicu na čelu, poče se nečemu 
domišljati. 

»Što da ti dadem, dobra mala djevojčice«, 
upita je. 

Djevojčica se nasmije: 

»Što da mi daš? Ništa . . .« 

Ali zečić reče: 

»Znadem da te je drvce nadarilo biserjem, a 
ptičica zlatnim jajašcima; moj dar treba da bude 
još ljepši, aK što bi to bilo?« 

Napokon se domisli: 

»Aha«, klikne, »sad znam što će ti vrijediti 
više od biserja i zlata! Evo ja ti obećajem: nasa¬ 
diš li u svom vrtu ne znam koliko kupusa, ja od 
njega neću okusiti ni perca ...« 

I zečić otrči veselo svojim putem. 

To mi je ispripovijedala u ivanjskoj noći vje¬ 
verica, kad je ispred nas preko puta pretrčao 
neki zečić. 

»A kakvu je ono ptičicu srela djevojčica u 
šumi?« upitah vjevericu. 

»To je bila, mislim, zeba; čuj sad priču i o 
njoj ...« 

ZEBA 




Zimskog jednog jutra opazi neki mali kralje¬ 
vić da su sva okna na prozorima njegovih odaja 
prekrivena gustim zastorima od ledenog cvijeća. 
On otrči u veliku dvoranu gdje je kralj držao 
sa svojim doglavnicima jutarnje vijeće. I kralj 
i doglavnici drhturili su od studeni, jer se dvo¬ 
rana radi svoje prostranosti nije mogla valjano 
ugrijati. 

»Oče«, poviče kraljević s vratiju, »neko je za- 
stro prozore u mojim sobama ledenim zastorima 
pa ne mogu da vidim vojnike što vježbaju pred 
dvorom; ko je to učinio?« 

»Kraljeviću«, odgovori jedan od doglavnika 
vas modar od zime, »to je učinila ona od koje 
i mi svi z e b e m o ...« 

»Neka je straža uhvati i zatvori u kulu za suž- 
njeve«, reče kraljević i ode ne čekajući na od¬ 
govor. 

Uveče zapita kraljević svoje sluge da li je 
uhvaćena noćna vezilja ledenih zastora, a oni mu 
odgovore da nije. 

»Tada ću je sam dočekati, pa dođe li, neće 
joj više pasti na um da dira u moja okna . ..« 

Sjedeći na svom naslonjaču i čekajući tajan¬ 
stvenu pohodnicu, kraljević začuje najednom 


kako nešto kucka na oknima jednog prozora po¬ 
put grančice uznjihane vjetrom. On skoči i otvori 
prozor, a u sobu uleti sitna neka ptičica i spusti 
se na zlatnu krunu kojom je bio urešen vrh nje¬ 
gova naslonjača. Ptičica je bila zaogrnuta tankim 
ogrtačem, na glavi je imala crnu baršunastu 
kapicu, i imala je bijelu haljinicu. 

»Ah, ti li si ona«, vikne kraljević, »od koje 
ljudi zebu!« 

On trgne iz korica o boku svoj mač i oštrim 
njegovim šiljkom rani ptičicu u grlo, iz kojega 
poteče krv i oboji svojim crvenilom njenu bijelu 
haljinicu. Bio bi je možda i ubio, da se mala 
sirotica nije u posljednji čas uklonila njegovu 
oružju poletjevši dvoranom na svojim kriocima. 
Kralj, kad začuje dječakovu viku, dođe iz svoje 
ložnice u njegove odaje, i zapita ga što ga je 
uznemirilo. 

»Hoću da ubijem zebu«, odgovori mališ po¬ 
kazujući mačem na ptičicu. 

Stari kralj i njegov neuki sinčić nijesu se od¬ 
mah mogli sporazumjeti, i dugo su razgovarali, 
dok napokon kraljević ne uvidje da ona zeba 
što veze ledena vela na oknima nije ptica, i da 
je ludo učinio što je svoju sitnu gošću tako neli- 
jepo dočekao. Dakako da se on kasnije radi toga 
mnogo kajao, i postao je njenim najboljim zaštit- 

nikom. On je zamoli neka nikad ne skida krvave 
haljinice, koje će ga potsjećati na njegovu ne¬ 
dostojnu žestinu i nepromišljenost. 

U zebe su još i danas krvave grudi, a i ime 
je u nje ono isto kojim ju je nazvao njezin mali 
prijatelj. 

SUSRET 

S krčagom je mala 
Neda dotrčala. 

Znate li što Neda 
majci pripovijeda? 

Jaglaci su žuti 
posvud razasuti 

I sunce već zove 
iz grana pupove. 

Zapjevale ptice 
Nedi iz šumice; 

Gorom, poljem šeće 
radosno proljeće. 

Na putu do vrela 
Neda ga susrela. 

SLIJEPI MONAH 


U nekom manastiru živio starac monah. Bio je 
pravedan i svet, no u njega je bila čudnovata 
jedna želja, radi koje ga je Gospod naposljetku 
pokarao. Starac je naime htio da još za života 
vidi kraljevstvo blaženih — Jerusolim nebeski, 
grad o kojem veli drevna pjesma da mu zidovi 
gore od zlata, halcedona i hijacinta. 

Jednoga dana sade taj starac u vrt kraj ma¬ 
nastira. Šetao je tamo dugo zadubljen u svoj 
psaltir, ali kad se htio vratiti u manastir, opazi 
da se nalazi u dosad mu posve nepoznatu kraju. 
Stajao je naime na putu nedaleko nekoga veli¬ 
kog grada. Razmislivši što da učini, odluči se 
te pođe u taj grad, i doskora stigne u nj. Prola¬ 
zeći ulicama nije sreo ni žive duše. Kuće su tu 
bile stare i ruševne, zidovi obrasli mahovinom, 
a iz pukotina u njima nikla je trava. Kroz raz- 
bite je prozore pirio studen vjetar i dopiralo 
hukanje sova. Monaha podiđe neki neprijatan i 
hladan osjećaj, pa se poče strašiti slušajući kako 
lupa njegovih sandala ozvanja muklo među tim 
pustim zidinama. Pohiti dakle naprijed da što 
prije izađe iz tog sablasnog mjesta. Za neko vri¬ 
jeme stigne u dio grada u kojem je sudeći 
po svemu — bila luka. 

Tu opazi monah mnogo šutljivih i blijedih 
ljudi. Svi se oni žurili na most kojim su prela¬ 
zili na nekakav brod. I on pođe s njima i, za¬ 
čudo, niti ga je ko šta zapitao niti sustavi jao. 
Napokon se brod otisne od obale i monah ugleda 
kako na njegovu jarbolu leprša taman stijeg. 

• More je bilo mirno i šutljivi su suputnici šetali 
palubom. Ali najednom se dogodilo nešto te se 
monah od groze sledio. Iz mora je naime izronila 
nekakva gadna neman, a jedan se od putnika 
baci s broda, i nestane ga u njenom grdnom ždri¬ 
jelu. I tako je bivalo i unaprijed: kadgod bi izro¬ 
nila kakva neman — a to se dešavalo sve češće 
bacio bi se neko s broda, no niko se osim sta¬ 
roga monaha nije obazirao na to. 

Poslije nekoga vremena stigne brod s putni¬ 
cima do niza nekih ostrva. Na njima su stršale 
oštre krševite klisure, vidio se po koji grmičak 
i pusto kamenje — inače ništa. Brod je plovio 
redom od jednog do drugog ostrva, i na svako 
se iskrcao po koji od putnika. Naposljetku sade 
i monah na neki otočić gdje je bilo nešto više 
zelenila nego na ostalima. Obilazeći svojim no¬ 
vim boravištem ugleda nekoga lijepoga mladića, 
koji mu prijazno dade rukom znak da dođe 
k njemu. Mladić je razgledavao nekakav čamac. 

Ante Kuman 








I 

»To je tvoje djelo«, reče starcu, »treba samo 
da pribaviš i veslo ...« 

»Kakvo djelo?« začudi se monah. 

»Ovaj čamac što si ga na onom svijetu sagra¬ 
dio«, nasmiješi se mladić, »a to si učinio svojim 
valjanim životom ,. ,« 

»Na onome svijetu?« 

»Dabome, na onome«, opet će mladić, »što ga 
zauvijek ostavlja svatko kad iz luke grada Smrti 
zaplovi na brodu Pokojnik ...« 

»A gdje sam ja sada?« zapita monah ustrašen. 

»Na ostrvima čistilišta«, odgovori mladić mir¬ 
no. »Ovdje dolaze oni koji nijesu ili nikako ili 
sasvim izgradili svog čamca da se na njem pre- 
vezu do otoka na kojem je kraljevstvo blaženih, 
grad zlatnih bedema urešenih dragim kamenjem. 
Ti treba da još veslo načiniš ...« 

Sad pomisli starac u sebi je li ovamo dospio 
živ, i nije li mu se počela živom ispunjavati 
davna želja. 

»Živ si«, reče mu mladić pogađajući njegove 
misli, »i dogodiće se što si želio, no bolje bi bilo 
da ne bude tako. ..« I pokaže rukom na drugu 
stranu ostrva gdje je nebo bilo sjajno kao za 
sunčanoga izlaza. »Eno«, reče, »kako se žare ne¬ 
besa od sjajnosti kubeta na gradu vječnosti.. .« 

Potom sazna monah od mladića da ostrva či- 
stilišta poput golemog prstena opkoljuju otok 
blaženih; da pokojnici koji su se tek na samrti 
pokajali, moraju ovdje istom sjemenku zasaditi 
iz koje će narasti drvo za njihov čamac; da je 
na nekim ostrvima zemlja vruća, a na drugima 
da ima zmija, jakreba i svakakve gamadi. 

»A što bude s prokletnicima?« zapita napokon 
starac. 

»Jesi li vidio ljude«, odgovori mladić, »kako 
su se s broda Pokojnih bacali u ralje gadnih 
nemani?« 

»Vidjeh...« 

»Bili su to prokletnici koji su se i na onom 
svijetu bacali sami u ralje nemanima grešnosti«, 
nastavi mladić. »Njih one rugobe odnašaju na 
dno mora, gdje je paklena kapija . ..« 

* 

Za nekoliko dana uz pomoć mladićevu (a taj 
bijaše anđeo Božji) načini starac veslo, i tada 
obojica spuste čamac u vodu. Prije negoli se 
otisnuše od obale, mladić opomenu starca da 
pregori svoju želju, ali ga monah ne htjede po¬ 
slušati. Plovili su neko vrijeme, a onda reče 
mladić: 

»Sad lezi, starče, na dno čamca, jer ćeš prije 
reda obnevidjeti od svjetlosti koja biva sve sil¬ 
ni jom . ..« 

Starac učini kako mu je bilo rečeno, te pokrije 
lice rukama, a mladić je sam veslao dalje. Na¬ 
pokon osjeti monah da je čamac pristao valjda 
uz neku obalu. 

»Evo nas blizu cilja«, javi se mladić, »ali te 
molim još jednom, vrati se i ne gledaj onoga što 
nije stvoreno za gledanje smrtnome oku; korovi 
nebesnika-znaš li ušutjeli su iščekujući za¬ 

prepašteni udes drznika koji se odlučio da takva 
šta učini...« 

»Ne, hoću da vidim!« klikne monah. 

»Ustani dakle!« reče mladić. 

Starac se pokuša uspraviti, otvori oči, ali se 
isti trenutak, zabliješten silnom svjetlosti, sruši 
onesviješten u čamac. 

Kad mu se svijest povratila, začuje kraj sebe 
poznate glasove monaha, svojih drugova. Razgo¬ 
varali su o tome kako su ga našli gotovo mrtva 
u manastirskom vrtu i odnijela ga ovamo u nje¬ 
govu ćeliju. 

Čuo ih je, ali vidio nije nikoga: bio je slijep . .. 

MODRI ZVONČIĆI 

Pod sagnutim gdje vrbama 
plah potočić žubori; 
kud šušte žita dozrela 
i mak na suncu gori; 
gdje križevi kraj crkvice 
na humcima se crne; 
po livadama kraj šume 
gdje noću pasu srne; 
kud na planine visoke 
pastiri stada gone — 
svud modri cvatu zvončići 
i tiho, tiho zvone ,.. 

LEPTIR 

Pripovijedaću vam o ugljenaru i dragom 
Bogu, o šaci snijega, o suncokretu, o zlatnom 
oblačku, o krupnoj nekoj suzi, pa također i o 
mnogočem drugom. A zapravo je ovo samo 
pripovijest o nekoj maloj djevojčici i njenom 
udesu. 

Neki je ugljenar živio sam samcat u svojoj 
kolibici u šumi. Često bi mu dodijala samoća, 
a naročito jeseni i zimi, kad radi nepogodna 



vremena nije mogao na posao. Tada bi uzdisao: 
»Bože, pošalji mi nekoga neka mi bude drugom 
u ovoj pustoši,,,« 

Jednom mu se javi Gospod Bog u liku stara 
čovjeka pa mu reče: »Da ne jadikuješ toliko, 
učiniću ti po želji: daću ti kćerkicu, ali crnu 
kao što si ti, pravu ugljenarsku kćer...« — 
»Nemoj tako, Bože,« reče ugljenar, »nego kad 
sam ja crn kao ugalj, neka mi bar kćerka bude 
bijela kao snijeg. .,« — »Pa dobro,« nasmije se 
Gospod, »biće takva, no donesi mi snijega ...« 

Bilo je ljeto, pa je ugljenar u nekoj sjeno- 
vitoj gorskoj uvali našao snijega jedva za šaku. 
I od ovo malo snijega još ga se dosta rasto¬ 
pilo, dok ga je ugljenar donio Gospodu Bogu. 
Od ostatka mu Bog načini majušnu djevojčicu, 
pravog ženskog Palčića. Ugljenar joj dade ime 
i nazove je, razumije se, Snježankom. 

Samotna je ugljenarova kolibica oživjela do¬ 
laskom male Snježanke, te u njoj nije nikad 
ponestalo smijeha i pjesme. Radosno je on do¬ 
lazio kući vraćajući se s posla, jer je znao da 
će ga ona razonoditi pa bio ma kako shrvan 
svakidašnjim naporima. Ali vrijeme brzo pro¬ 
lazi, a osobito srećnim ljudima, pa je došao 
čas kad se ugljenar morao dijeliti sa svojom 
kćerkicom. 

Nekog jutra zapali ugljenar lulu, pa ne go¬ 
voreći ništa, uze Snježanku za ručicu, i pođe 
putem onamo kamo — kako se kaže — za 
vazda gre se. Kad su izašli iz šume te se 
nešto udaljili od nje, otac podigne djevojčicu i 
metne je na suncokretov cvijet koji je cvao 
uz put na rubu neke oranice. Potom izvadi lulu 
iz usta, otare dlanom ruke jedan pa drugi brk, 
i oprezno poljubi Snježanku: »Ja, milo čedo,« 
reče, »ja odlazim na onaj svijet. Ti ostaj ovdje 
i budi mirna — ja te neću zaboraviti: još da¬ 
nas ću se porazgovoriti s Gospodinom Bogom 
o tome što ćemo s tobom ...« 

Snježanki je bilo udobno i lijepo na cvijetu 
kao na kakvome jastučku. Uskoro opazi da se 
cvijet pod njom okreće kao da nastoji da bude 
licem vazda okrenut prema suncu. Dobri je 
suncokret htio da se Snježanka, odrasla u sjeni 
i hladu goleme šume, naužije ljepote i sjaja 
divnog putnika kroz tihe vedrine, Tako je te¬ 
kao naviku koje ne napušta ni danas kad više 
nema Snježanke na njemu. 

Negdje oko podneva zasja neobičan oblačić 
koji je prolazio nebom i bio tog časa baš nad 
cvijetom s djevojčicom. To je Bog sašao na nj, 
a s njim i ugljenar, te djevojčica prepozna u 
crnoj sjeni na rubu oblaka čupavu glavu svog 

hranitelja. »Oče,« klikne pružajući ručice pre¬ 
ma njemu, »uzmi me k sebi!« Uto se zaljulja 
suncokret, cvijet mu se nagnu k zemlji i zamalo 
te Snježanka ne pade s njega, U posljednji se 
čas zadržala ručicom za laticu cvijeta, i ostade 
tako viseći. To je s visine pala krupna uglje- 
narova suza na cvijet i zanjihala ga. »Gle što 
si učinio,« reče mu Gospod. »Zar ti ne znaš 
da vi ovdje ne smijete plakati, jer bi inače na 
zemlji nastao potop?« — »Ah, Bože,« odgovori 
ugljenar, »sažalilo mi se na jadno djetešce kad 
sam ugledao sama na onom cvijetu s onim 
ispruženim ručicama ...« 

A dok su oni na oblaku razgovarali, djevoj¬ 
čici je ponestalo snage da se dulje drži. Uza¬ 
lud je nastojala da nadvlada umor u klonutim 
mišicama, pa sklopivši očice pusti onu laticu 
iščekujući kad će pasti na tle. No ona nije pa¬ 
dala. Osjeti se odjednom neobično laganom i 
pričini joj se da se zamahom svojih raširenih 
ručica diže uvis. Odvaži se te progleda, i gle 
— s njom se zbila divna promjena: ona je mje¬ 
sto ruku imala prekrasna bijela krioca. Dizala 
se s njima sve više u jasne visine, gdje je još 
sjao zlatan oblačić ploveći lagano u daljinu. 

Snježanka je postala lijepim bijelim leptirom. 


»Prava ljetna priča!« reče mi prijatelj koje¬ 
mu sam je kazivao. »Znam i ja jednu takvu: 
mjesto gdje se je zbivala, lijep je neki vrt...« 

STARI BAŠTOVAN 

Kralju nekom, ma da je bio slavan i moćan, 
dojadio život, jer mu se od sjedenja na prije- 
stolu umrtvile noge, te se hodajući kretao na¬ 
porom, ogrnut teškim grimiznim plastom po- 
grbio se pod zlatnim teretom svoje krune, a 
ruke mu se ukočile držeći povazdan žezlo i 
vladarsku jabuku. Prestavši napokon da jede i 
pije, natjerao je u strah svoje liječnike, jer su 
uvidjeli kako su im uzaludna sva nastojanja 
oko izgubljenog kraljevog zdravlja. Prijestoni- 
com se već pronio glas da su kraljevi zemaljski 
časovi odbrojeni, pa je to dočuo nekako i nje¬ 
gov baštovan, čovjek star i prastar, koji nije 
znao ni broja svojih godina. Starac ode u kra¬ 
ljevski dvor, te izmoli dopuštenje da smije go¬ 
voriti s vladarom. 

»Zlo je, kralju, s tobom,« reče on promatra¬ 
jući pažljivo bolesnika, »no pođeš li sa mnom 
u bašču i učiniš li što ću te savjetovati, uskoro 
ćeš biti zdrav ...« 

Kralj pristane na starčevu želju. Na njegovu 
zapovijed iznesu ga dvorani zajedno sa zlatnom 
stolicom u bašču i smjeste ga tamo u sjeni pod 
visokim nekim džbunom. Rastajući se s njime, 
baštovan iščupa s neke lijehe veliku rotkvu i 
dade je kralju. 

»Ne izlazi iz bašče,« reče mu, »i ne govori 
ni s kim dok ne izjedeš te rotkve; od toga za¬ 
visi tvoj život...« 

Na svježem je uzduhu kralj zadrijemao, no 
još prije negoli ga posvema savladao san, za¬ 
čuo je iznad glave čudnovat neki šum. Prenuvši 
se i razgledavajući se oko sebe, opazi kako se 
na grani upravo nad njegovom glavom ovjesio 
roj pčela. On se digne i odloživši plašt zajedno 
s ostalim znakovima svoga dostojanstva, pođe 
da potraži u pčelinjaku praznu košnicu, pa na¬ 
šavši je tamo doista, vrati se k onom đžbunu i 
strese u nju pčele veseo što mu je to bez teško¬ 
će pošlo za rukom. 

Prolazeći baščom do pčelinjaka, kralj je 
opazio da bi s nekih lijeha trebalo iščupati 
korov, pa se dade na posao i do večeri nago¬ 
mila veliku hrpu plijevora. Naradovavši se tako 
dovolje, zaogmu se u svoj plašt i legne na po¬ 
činak na klupi u nekoj sjenici. 

U zoru skoči kralj na noge probuđen pjeva- 

njem ptica, i u prvi mah se nije mogao snaći 
od čuda što se ne nalazi u svojoj palači, 

»Umro sam valjada,« pomisli trljajući oči, 
»pa sam jamačno u raju; gdje bi inače nebeski 
svod bio tako lijep kao da je sazdan od žežena 
zlata i draga kamenja, gdje bi grmlje bilo tako 
svježe, a trava i cvijeće posuto tolikim bi- 
serjem,..« 

Dosjetivši se zbilji, poče se ogledavati za 
poslom kojim će zasladiti nastajući dan. U ko¬ 
libici koju je njen gospodar baštovan ostavio 
namjerice nezatvorenu, nađe potrebno oruđe, 
te se njime nesamo toga nego i narednoga dana 
marljivo služio uređujući bašču. Ujutro poslije 
trećeg dana, kad se kralj još uvijek nije vraćao 
u svoje dvore, pođu dvorani da ga potraže 
uvjereni o njegovoj smrti. Našli su ga kako sje¬ 
deći na klupici pred pčelinjakom, okružen, zu¬ 
bljama, motikama i posudama za polijevanje 
bašče, glocka s tekom omašnu rotkvu, 

»Zar je tek danas jedeš?« upita baštovan 
pokazujući rotkvu. 

»Da, i danas,« — odgovori kralj, »a počeo 
sam preksinoć s onom što si mi je dao; ne 
znam koja je ova po redu što je sad jedem, 
ali sam ih dobrano prorijedio na lijehi gdje 
rastu..,« 

»Pa ti si osim one jedne,« začudi se starac, 
»još tolike druge izjeo?« 

»Rekoh ti, ne znam koliko ih je ostalo, ali 
za koji dan, budi uvjeren, sviju će ih nestati,,.« 

»Ali ti ne moraš,« starac će na to, »da se 
samo rotkvama hraniš . , .« 

»Moram, jer sam od njih ozdravio,« odgovori 
kralj, »a osim toga mi prijaju više od i kojeg 
drugog jela ..,« 

»Ah, kralju,« nasmije se starac, »nijesi ti 
ozdravio, jer si jeo rotkve, nego ih jedeš, jer 
si ozdravio!« 

Kralj se zagleda u starca, pa zamislivši se, 
udari se najednom šakom u čelo i reče: 

»Pravo i kažeš — sad razumijem sve ,,,« 

I otada više nije bio bolestan. 

IVANČICE 

Sv. Petar i sv. Ivan zaputili nekoga ljeta 
svijetom nekoliko dana prije svetkovina što 
se njima u čast na zemlji slave. Ivan je naumio 
darivati ljude i to samo onim što je lijepo, a 
Petar takvim stvarima što će im biti od ko¬ 
risti. Stoga je Ivan u mnogim grmovima savi- 

jao gnjezdašca i stavljao ptičice u njih, nad 
cvijetne poljane puštao je iz širokih svojih 
rukava šarene leptire, a noću su s njegovih dla¬ 
nova polijetale u mrak nježne krijesnice. Petar 
je opet vješao po drveću modre šljive, žute 
kruške i rumene jabuke. Gdjegod bi se Ivan 
dotaknuo svojim štapom zemlje, niknuo je iz 
nje bijeli cvijet dugačkih latica, a Petar je 
stavljao svoj štap u te cvjetove, i u svakom je 
od njih ostao žuti dukat. Kad se sveci vratili u 
nebo, pristupili su dragom Bogu da im sudi čiji 
su darovi bolji, a Gospod im reče: 

»Obojica ste namijenili dobre darove ljudma, 
ali će se Petrova voća mnogi od njih prena- 
jesti pa će oboljeti, a radi rakije od njegovih 
šljiva biće i dosta krvavih glava. Ivanove pti¬ 
čice, leptiri i krijesnice veseliće svojom ljepo¬ 
tom srca ljudi, pa će • oni lakše snositi svoje 
nevolje ...« 

»A što sam u Ivanovo cvijeće puštao zlat¬ 
nike, zar to nije dobro?« upita sv. Petar. 

»Ne, nije dobro,« odgovori Gospod, »i ja sam 
tvoje djelo odmah za tobom popravio, jer bi 
mnogo zlato odviše iskvarilo ljudske duše. 
Tvoje sam dukate učinio zlatnim srcima u Iva¬ 
novom cvijeću, te sam ga po dignuo na visoke 
stapke da se bolje istakne njegova ljepota. 


»A čijim će se imenom zvati to cvijeće?« 
opet će sv, Petar. »I ja sam imao neki udio 
kod njegova stvaranja . ..« 

»Zvaće se ivančice, jer ga je Ivan namijenio 
ljudima!« nasmješi se Gospod, »a po tvome 
imenu zvaće se neke kruške, šljive i jabuke 
petrovačama ,..« 

I kako je odredio Gospod tako je ostalo sve 
do danas. 


SLADIČAR IZ GRADA 

Pozvala lisica psa u šumu na večeru da se 
izmire i učine kraj svome neprijateljstvu, koje 
im je — reče — kao vrlo bližim rođacima na 
sramotu pred poštenim svijetom. Prevari se pas, 
stara dobričina, i povjerovavši lisici napusti 
uveče gospodarevo dvorište, pa pođe na ure- 
čeno mjesto u šumi, gdje ga dočeka lija kraj 
nekog panja. Iza veselih pozdravnih riječi i po¬ 
mirbenih cjelova, ona mu reče: 

»Striče, ostaviću vas nekoliko časaka samog, 
jer moram pred sladičara iz grada, u kojega 
sam naručila večeru za nas .,.« 

»Samo ti, teto, pođi,« odgovori pas, »ja ću 
te rado pričekati.,.« 


Lukava lija otrča po tom što je brže mogla 
iz šume pa upravi preko polja k dvorištu pse- 
tova gazde, provali u kokošinjac i poklavši pe¬ 
rad odnese je svu u nekoliko navrata u svoj 
šumski stan. 

Kad se vratila k psu, opazi da je čekajući 
večeru zadrijemao; ona ga prodrma i pokaza 
mu nad brdom vršak mjeseca koji je upravo iz¬ 
lazio, te reče: 

»Gle medenjaka što ga sladičar nosi za nas 
u svom košiću; idem preda nj da mu ga po¬ 
mognem ponijeti; sad ćemo biti tu ...« 

Ludi se pas zagleda u izlazeći mjesec i vese¬ 
leći se slasnom i obilnom zalogaju što ga do¬ 
skora čeka, oblizivao si gubicu tako dugo dok 
nije uvidio kako je teško nasamaren od stare 
one varalice; ona je dotle sahranila svoju kožu 
na mjestu sigurnom od njegovih zubi. .. 

Ujutro je gospodar kako valja nagradio psa 
za iščezle kokoši, i taj, kad ugleda mjesec, va¬ 
zda se sjeća svoje večere u šumi, pa stoga i 
laje na nj... 

LIŠĆE 

Došla nam je tiha jesen 
Puna sjetnog mira, 

Kada vjetrić hladnim daškom 
Svelo lišće dira ... 

Ono pada ... Nečujno ga 
Nestaje sa granja: 

Tlima stere sag od zlatnog 
I rumenog tkanja ... 

Dani lijepi sagom ovim 
Hrle u daljine, 

A za njima i posljednje 
Cvijeće s tuge gine ... 

PTIČJA KRALJICA 

U zabitnom gorskom kraju, u samotnoj drve¬ 
noj kolibici na obali prostranog jezera, živjelo 
siromašno djevojče, lijepa kćerka starog ribara, 
koja je već u ranom djetinjstvu ostala bez 
majke, a otac joj kasnije nestao na jezeru za 
neke velike bure. 

Zimskog jednog jutra, promatrajući kroz pro- 

zorčić u svojoj sobici kako napolju praminja 
gust snijeg, iščekivala je mladog drvodjelju što 
ga je ljetos slučajno upoznala kad je po nekom 
poslu sašao iz planine k jezeru. »Ne plači, siro¬ 
tice moja«, rekao joj on kad mu je ispričala 
svoje jade, »vrijeme brzo prolazi, narašćeš 
uskoro do udaje, pa ću te kao ženu odvesti u 
gore starim svojim roditeljima da budeš odmje- 
na mojoj majci u njenoj starosti«. I otada se 
mladić brinuo za nju dijeleći s njom svoju ku¬ 
kavnu zaradu. Nije prošao dan da se ne bi 
svratio k njoj s kakvom miloštom, ali danas se 
ona ipak zabrinula hoće li on moći k njoj radi 
velikog snijega, koji je padao već nekoliko dana. 
Zaokupljena neveselim mislima trgnula se iz 
njih kad je najednom mala neka ptičica dole¬ 
tjela k njenom prozorčiću. 

»Tuk! Tuk!« pokuca ptičica kljunom na okno 
i očajno zacijuče: »Brzo otvaraj prozor! Cijelog 
jutra progonio me kobac te sam iznemogla od 
studeni i prepasti,..« 

Ali, nažalost, maloj ptičici bila je već suvišna 
svaka pomoć, i kad ju je djevojče pustilo u 
sobu i ponijelo je k peći da se ogrije, klonula 
joj glavica na djevojčine dlanove, a srce joj se 
javljalo sve rjeđim i slabašnijim kucajima dok 
nije ubrzo posve utihnulo. 


»Uzmi perce iz mog desnog krila«, reče joj 
ptičica umirući, »pa nađeš li se kad u kakvoj 
velikoj potrebi, ti ga spali...« 

Prošlo je nekoliko dana kako je djevojče raz- 
grnuvši snijeg u bašči pred kolibicom sahranilo 
mrtvu ptičicu, a mladić iz planine još uvijek 

! nije dolazio. Ponestalo joj hrane, a uznemirena 
jako i brigama za svog dobrog druga sjeti se 
sačuvanog perceta iz krioca uginule ptičice, i 
zapali ga na plamenu svijeće. Sobica se, ma da 
je perce bilo maleno i ma da je odmah izgorjelo, 
napunila posvema modrim i neprozirnim dimom, 
i prije negoli se djevojče snašlo od čuda radi 
te pojave, izašla je iz dima divna neka mališan- 
ka raspuštenih zlatnih kosa, odjevena u du¬ 
gačke bijele haljinice posute biserjem . . . 

»Ptičja sam kraljica«, reče neznanka zadiv¬ 
ljenom djevojčetu, »i donijela sam što ti je po¬ 
trebno, ali mojih darova ne smiješ nikomu ni 
pokazivati ni dijeliti ih ma s kim, jer ćeš inače 
i sama ostati bez njih; za druga se svoga ne 
boj,..« 

Mala je došljakinja potom opet iščeznula u 
dimu, koji se brzo zatim rasplinuo, a djevojče 
ugleda na stolu pred sobom zemljani vrčić i 
pogačicu, kojih tamo prije nije bilo. Uzevši po¬ 
gačicu i jedući je, opazila je da pogačica radi 

toga ne biva manja, a u vrčiću nije nigda pone- 
stajalo pića, i bio je uvijek pun baš onog Što 



ga je kojeg časa zaželjela. Svaka briga za hranu 
i za piće postala joj otsad suvišnom. 

Momče začas isprazni vrčić, koji se više ni 
s čim ne napuni, i uto se otvore vrata te u 
sobu uđe mala ptičja kraljica. 

Napokon je pohodi njen prijatelj drvodjelja i 
potuži joj se da ne može ništa zaraditi. Boravio 
je, reče, nekoliko dana u gradu onkraj jezera, 
ali nitko nije htio da kupi šta od njegovih lije¬ 
pih i pomno izrađenih stvari. — »Preskupe su 
te tvoje izrezbarene kutije, posude i svirale da 
njima ložimo peći, a nama je zima — uh, kakva 
zima! A za drugo što i ne vrijede . ..« Tako su 
građani govorili i cvokotali zubima da pokažu 
kako im je zaista studeno, pa su odlazili za 
svojim poslom. 

»Neka te radi toga ne boli glava«, reče dje- 
vojče, »nekako ćemo se već prehraniti...« 

Radosno se smješkajući iznijela je ona pred 
mladića svoj vrčić i pogačicu, ali kad je on 
počeo jesti, izjedeni se dio pogačice nije više 
obnavljao kao prije u njenim rukama. Poslije 
nekoliko zalogaja nije više imao čim da utaži 
glad i zamoli djevojku neka mu dade još koju 
pogačicu. 

»Nemam više nijedne«, reče ona žalosno i 
razmišljavajući što se to s pogačicom desilo, 
»nego evo vrč pa pij.. .« 

»Nijesam li ti kazala«, obrati se ona djevoj- 
četu, »da ni s kim ne dijeliš moje darove? Tim 
vrčićem i pogačicom, da su zauvijek zadržali 
svoja čudnovata svojstva, okoristili bi se kraj 
tvoje dobrote mnogi, te bi se suviše pokvario 
red u svijetu, gdje svatko treba da živi o svojoj 
ili o tuđoj muci, i gdje bez makar kakve muke 
nema života nijednom stvoru. Neću ipak«, na¬ 
smiješi se mala čarovnica, »da posvema nastra- 
daš radi svog dobrog srca . ..« 

U kraljičinim rukama ugledaju djevojče i mla¬ 
dić lijepu drvenu kućicu, koje prije nijesu za¬ 
mijetile, i mlada je ptičja kraljica pruži mladiću 
govoreći: 

»Uzmi je i načini mnogo takvih kućica da se 
moje ptice zimi u dobrih ljudi imaju gdje sklo¬ 
niti, pa ćeš biti lijepo nagrađen ,,.« 

Mladi drvodjelja i njegova štićenica nijesu 
više nikad kasnije vidjeli ptičje kraljice, ali po- 
sluhnuvši njen savjet načinili su mnogo lijepih 
ptičjih kućica i prodavali ih u onom gradu na 
drugoj obali jezera građanima, kojima su se 
kućice svidjele i svako je htio da ih ima. Dok 
su se ljudi dosjetili da bi oni i sami mogli da 
grade takve kućice, njih su dvoje stekli već 
priličan imutak svojom trgovinom i sagradili 
veliku kuću kraj svog jezera. Sad su oni već 

stariji ljudi, pa žive u srećnom braku, kako me 
uvjeravaju moji znanci koji ih poznaju. 

A ti moji znanci,, pogađate li ko su? Ptičice 
koje se kupe na ćaskanje u cvjetnjaku pred 
mojim stanom, kad im s prozora prosipljem 
krušne mrvice. Za zimu moram im tamo opet 
postaviti njihovu kućicu ... 

MJESEC 

Podiglo ga sneno 
Veče na svom dlanu: 

Jezerce u dolu 
Tamnim rujem planu, 

A ptica se neka 
S bora u noć digla, 

Ne bi li ga onkraj 
Tihih voda stigla ... 

ZVONARSKI GRIJESI 

One večeri uđe stari Marko u zvonik da 
odzvoni pozdravljenje, ali tapajući bez svijetla 
u tamnome prostoru, nije mogao da nađe uže 
kojim se zvono potezalo. 

»Biće«, promrmlja Marko, »izvukli su ga 
momci na gornji pod kad su poslije podne zvo¬ 
nili za Pavlićeva sprovoda . . .« 

Gunđajući tako Marko zaputi se stepenicama 
k zvonu. Penjao se dugo razmišljavajući o po¬ 
slovima što ih je danas obavio. Najednom se 
sjeti da bi već morao biti kod zvona. 

»Nijesam li već kod njega, nijesam mu ni 
daleko!« smrsi Marko kroz brke i pljucne kroz 
prozorčić kraj kojega je prolazio, i nagleda se 
napolje. Vani je bio velik mrak, i teškom je 
mukom razabrao kroza nj sjene drveća i zgrada 
duboko dolje kraj crkve. 

I Marko nastavi da se penje dalje, ali do 
zvona ne dolazi pa se čudi kako je to moguće. 
Usopio se već, rukom otire znoj s čela i sve 
se više žuri uz stepenice, ali zvonik kao da se 
produljio u beskonačnost i nikako da mu stigne 
k vrhu. 

Marko izviri kroz jedan prozorčić, ali sad 
ne vidi upravo ništa, takva je spolja pomrčina 
I u zvoniku je tamno pa se Marko boji da se 
u mraku ne spotakne o koju polupanu stepe¬ 
nicu pa da ne padne, 

»Da mi je bar svijeća!« pomisli. 

I sjeti se svijeće na crkvenom žrtveniku koju 
je često odanle uzimao, kad mu je trebala da 


potraži kakvu stvar ili obavi koji posao u mraku 
kod kuće, koja je sasvim uz crkvu. Još mu 
nikad nije došlo na misao da nije dobro činio 
što se služio za svoje poslove svijećom kojoj 
bijaše mjesto jedino na Božjem žrtveniku. Sad 
se u mraku dosjeti tome i bude mu žao što je 
to činio. 

»To je grehota! Ne, Marko, više nikad nećeš 
svijeća s oltara nositi kući!« ukori sama sebe. 

Bude mu lakše oko srca i osjeti da mu i noge 
nijesu tako teške kao prije, ali do zvona ne 
dolazi još ma koliko se žurio. 

»Šta je to? Da nijesu čarolije?« padne mu 
na um, ali se umiri pomislivši da čarolijama 
nema mjesta u Bogu posvećenom hramu. 

I tako se Marko penje i penje dalje, ali k cilju 
ne dolazi. Prođe jedan sat, prođoše dva, tri i 
mnogo njih, i Marko se uzduvao, ali ne može 
stići nikud upravo kao da nogama tapće na 
istom mjestu. 

Napokon ga umorna i šuštala počne mučiti 
još i žeđ. Da mu je kaplja vode ili vina, namah 
bi bio krepak i laganiji, pa bi možda prije stigao 
na kraj tih nebrojenih stepenica. Dolje, u crkvi, 
na žrtveniku stoje dva vrčića, jedan s vodom, 
a drugi s vinom što je potrebno kod službe 
Božje. Iz potonjega je vrčića Marko znao često 




gucnuti, a sad da mu je barem jedan gutljaj iz 
vrčića s vodom! I oba vrčića dođu mu pred 
oči — samo treba da rukom segne i dohvatiće 
ih! Prestraši se što mu se tako živo priviđaju: 
da nije bolestan, i da nije njegov doživljaj ove 
večeri samo plod ognjice što ga nenadano 
shrvala? Ne, sve se to događa s njim uistinu. 
Eto ovo je zaista onaj njemu dobro poznati zvo- 
nički zid, što ga rukama pipa; ovo su zaista 
zvoničke stepenice, što stenju i uzdišu pod 
njim; i on sam je pravi onaj stari Marko, seoski 
zvonar, koji je preživio sve svoje vršnjake, i 
koji je pošao večeras da zvoni pozdrav Gospin. 

»Vode, vode!« uzdahne sjedajući na stepenicu 
da otpočine. 

»Vode!« 

Uto kao da se neko nevidljiv sagnuo k Marku 
pa mu tiho šapće u uho: 

»A što, Marko, zar ti nije žao što si pijuckao 
vino iz posudice na žrtveniku? Ili misliš da to 
nije bilo nevaljalo djelo?« 

»Često je trebalo u vrčiću mijenjati vino!« 
progovori Marko sam sobom, jer nije vjerovao 
da mu je ko drugi prišapnuo one riječi osim 
glasa njegove nemirne savjesti. »Prije nego što 
sam nalio svježe vino, ja sam staro popio, jer 

je šteta bacati dar Božji kad možeš da ga bez 
ičije štete užiješ . ,,« 

Ali onaj će tihi glas opet: 

»A nijesi li ti nikad popio vino bez ikakve 
druge potrebe osim da se njime nasladiš?« 

»O koliko puta ...« 

Marko uzdahne žaleći što je ikad okusio 
zlatnu tekućinu iz vrčića. Ta razumije se, bila 
je to grehota poput one što je posuđivao svijeće 
sa žrtvenika! Marko, Marko! Kako nijesi dosad 
pomislio kakav si grešnik! Sjutra valja otići 
gospodinu župniku i sve mu priznati, jer što bi 
da te nenadano, recimo — upravo sad — zateče 
smrt? Uh! 

Marku se naježi kosa kod te pomisli, ali 
otšaptavši Zdravu Mariju umiri se opet. Snaga 
mu se nenadano povratila. On ustane i počne 
se odlučno penjati uz stepenice, ali — kao i 
prije — do kraja im ne može stići. 

Ponoć mora da je već odavna minula. Hoće 
li skoro zabijeliti zora? Spolja ne dopire ovamo 
nikakav glas, inače bi se već sigurno čuli prvi 
pijetli. Da mu je znati kako se visoko popeo! 
Tako visoka tornja nema ni na jednoj crkvi, ni 
u jednom gradu, pa ni u Americi, o kojoj pričaju 
tako čudne stvari seljani koji su ondje bili. Da 
mu je znati što li će, Bože, seljani od čuda kad 

će im pripovijedati o svom neobičnom putu po 
zvoniku! Sigurno je, niko mu neće vjerovati, ali 
će ipak — po običaju — svako razglašivati nje¬ 
gov doživljaj dalje kao živu istinu. 

I još su mnoge misli projurile Markovom 
glavom, dok mu napokon nijesu dodijale te ih 
je sve prognao dalje od sebe osim jedne: kad 
će se svršiti njegov put? 

Za jednu bi noć stigao iz svoga seoca u grad 
koji je daleko tamo u ravnici onkraj brda te 
se seljani spremaju na put nedjelju dana prije 
negoli će onamo poći, a on još nije stigao 
k vršku zvonika. Napokon je smalaksao sasvim 
te se prestao žuriti. Noge jedva vuče za sobom, 
oči mu se same sklapaju, i osjeća neodoljivu 
potrebu da sjedne, da se ispava. To će i učiniti, 
jer je to jedino što u ovom času može uopće 
da učini. O Bože, kakva noć! Sjedi, Marko, sjedi 
da otpočineš. Svanuće dan, kad se noćne varke 
rasplinjuju same od sebe, pa ćeš saznati što se 
noćas dogodilo s tobom .. . 

No što je to najednom! Da li se ne vara? 

Gore, u tami nad njim, kao da se nešto sjaji. 
Je li rano svijetlo jutarnjeg sunca palo kroz 
prozorčić u tamni zvonik? Ne, svijetlo je više 
nalik na ono od svjetiljke. Oh, što je to s njim 
— zar baš neće naći mira ove noći? Uostalom, 

66 


treba poći gore i vidjeti. Ako je opet kakva 
varka, sješće ondje na stepenici i zaspaće. Dalje 
neće ići... 

Marko se popne teškim naporom još nekoliko 
stepenica više i stade. Ne, nije bila varka. Ovdje 
su u zidu nekakva vratašca — nikad ih inače 
nije vidio u zvoniku — i kroz ključanicu na 
njima prokrao se jasan zračak u mračni zvonik. 

Marku srce jače zakuca. Što da učini? Ništa 
nego da pokuca, pa neka onda bude što Bog 
dade. 

Kuc, kuc, kuc . . . 

Prisluškivao je u mraku. Prođe nekoliko ča- 
saka, a iza vratiju niko se ne javlja. 

Kuc, kuc ... 

»Ko je?« ozva se iza vratiju nečiji glas. 

»Zvonar Marko!« oglasi se starac. 

»Zvonar Marko?« 

»Da, ja!« iskašlja se on i pljucne u stranu. 

Tamo preko kao da dvojica razgovaraju, ali 
on ne može razabrati o čemu, jer mu priječe 
ta vrata. Zatim kao da se u razgovor upleo i 
neko treći, četvrti, i napokon mnogi nevidljivi 
ljudi. Iza vratiju dopirao je sad do Marka pri¬ 
gušen žamor isprekidan nerazumljivim pokli¬ 
cima. 

5 ' 

Onda se javi onaj pređašnji glas koji je 
s Markom govorio: 

»Ne, Marko, ti ne možeš k nama!« 

Sad se Marku pričini taj glas poznat, pa raz¬ 
misli gdje ga je čuo; najednom se dosjeti. 

»Jesi li to ti, Stevo?« zapita. 

»Ja sam! Ovdje smo mi u raju, ali ti ne mo¬ 
žeš k nama ...« 

»Ne možeš!« jave se i drugi, i Marko pre¬ 
pozna u njihovim poklicima glasove sve samih 
pokojnih seljana od kojih su neki poput Steve 
umrli već prije deset i više godina. 

Marko je šutio časak, a onda će opet: 

»A zašto, po Bogu braćo, ne bih smio 
k vama?« 

»Zato«, odgovori glas za koji se Marko nije 
sjećao čiji je, »jer smo mi ovdje sirotinja na 
koju si se nedjeljom mrštio kad si u crkvi sa¬ 
kupljao milostinju, a mi smo ti davali po 
novčić . ..« 

»Idi potraži svoje bogataše«, javi se i drugi 
glas, » kojima si se smiješio, jer su obilno sipali 
u tvoju kesicu ...« 

»Ne trebamo ga!« nastane graja iza vratiju. 
»On bi se i ovdje mrštio na nas; ne, neka ostanć 
napolju...« 

Uzalud ih je Marko molio da ga puste k sebi 


— oni nijesu htjeli ni čuti o tom. Što će sad? 
Prihvati dakle kvaku te htjede silom otvoriti 
vrata, ali kad oni unutra osjetiše na što on 
smjera, uz glasnu se viku oboriše na vrata te 
se upru ramenima o njih. 

Nastane takva cika i buka te Marko nije 
mogao više razumjeti što se viče. 

»A zbilja«, pomisli tužan Marko, »zašto sam 
se ja mrštio na siromahe, kad bi oni i sami vo¬ 
ljeli da su mi mogli više dati nego što su da¬ 
vali ... Zaista sam kriv, ja grešnik, i pravo je 
što me neće među se . . .« 

Isti tren kad je on to pomislio, popustiše 
vrata pod pritiskom njegovih ruku te se otvo- 
riše sama. Pred očima Markovim sine takav 
sjaj da se nije mogao odmah snaći, i jedva ra- 
zabra očima zaslijepljenima svijetlom starca 
dugačke sijede brade gdje stoji pred njim u 
sjajnoj haljini s omašnim zlatnim ključevima u 
rukama. 

Bio je to sveti Petar. On je začuo s glavnog 
nebeskog ulaza onu viku, pa je upravo sad 
prispio ovamo da vidi što se dogodilo. Raza- 
bravši ubrzo što je na stvari, on se nasmiješi 
starcu zvonaru i reče: 

»Uđi brzo, jer znam da si umoran od puta. 
E, pravo ti je, kad si bio grešan. Bijaše ti svijeće 



ostavljati na oltaru, pa ne bi bio noćas u mraku 
tapao; pio si vino sa žrtvenika — odatle tvoja 
noćašnja žeđ; a što si se mrštio na siromašne 
tvoje suseljane radi malih darova, eto vidiš 
malo te nijesi ostao pred rajskim vratima . ., 
Anđeli bi bili došli po tebe da nije bilo tvojih 
grijeha, pa bi te bili ovamo donijeli za tren, 
a ovako si cijele noći putovao u nebo — 
pješke . ..« 

Svi se nasmijaše riječima svetoga starca. 

»E, neka je i tako«, nasmiješi se i Marko 
srećan, »samo kad sam ovamo stigao. Čas prije 
pred zatvorenim vratima pomislih kako bi mi 
lijepo bilo da sam i posljednji u raju, a gle, sad 
ću biti prvi u njemu — prvi koji je u nj stigao 
— pješice ...« 

»Ne, Marko, nijesi ni prvi ni posljednji«, reče 
sveti Petar, »jer je već više zvonara doputovalo 
ovamo okajavajući svoje grijehe kao što i ti, 
a stići će tako valjada još koji; jer tvoji grijesi 
nijesu samo tvoji, nego su — zvonarski.. .« 

I povede Marka u raj. 

* 

»Lijepo se svršava ta priča«, reče mi neki 
rođak pošto je pročita, »ali ja ću ti, kad se 
sastanemo o božićnim praznicima, kazati jedr" 

s još ljepšim svršetkom: pripovijest o čudesnom 
putovanju s mojim djedom .. .« 

ZIMA 

Proljetos kada se 
Sunašce rodilo, 

U čunu zlatnome 
Nebom je brodilo. 

Cvijeće je sipalo 
Gorom, dolinama — 

Srećno se smiješilo 
Nama i pticama. 

A sad je daleko 
Negdje za morima — 

Čami i samuje 
U tužnim dvorima ... 

S DJEDOM U BETLEHEMU 

• 

Djedova je kuća na trgu sv. Florijana u va¬ 
rošici K. Stara je to i pocrnjela drvenjara na 
sprat, opasana drvenim rasklimanim hodnikom, 
na koji se uzlazi natrulim stepenicama. Penjući 
se po njima često sam pomišljao, neće li bura 

jednoga dana otpiriti i stepenice i hodnik, a 
djed će i baka ostati zatočeni na svom čar¬ 
daku. U toj se kući jedanput u godini, obično 
o Božiću, sastajala djedova unučad i djeca, pa 
je tada dolazio i moj otac sa mnom i s mojim 
bratom. Na Badnjak bi oživio stari dom. Za¬ 
vrelo u njemu životom i vikom djece kao što 
oživljuje napuštena košnica u kojoj se opet na¬ 
stanile pčele. 

Ja sam volio djeda, starog i uglednog obrt¬ 
nika, jer se povazdan šalio i smijao s nama 
djecom. Uzimao nas na koljena, nudio nas bur- 
mutom iz posrebrene stare burmutice, dopuštao 
je da goleme njegove naočari mećemo na svoje 
nosove, a najljepše bi mi bilo kad je počeo 
pripovijedati. Spominjao je mnoge svoje zgode 
i nezgode, a ponajrađe one iz mladih dana kad 
je kao pomoćnik putovao stranim svijetom da 
radi kod raznih majstora i da se usavrši u svom 
zanatu. 

Nekoga Badnjaka, uveče dok smo čekali vri¬ 
jeme ponoćke, pripovijedao je ovo: 

»Na današnji dan prije kojih četrdeset godina 
ušli smo ja i moj suputnik sedlarski kalfa bez 
posla u neki gradić praznih džepova i praznih 
torbaka. Uzalud nam je bilo svako nastojanje 
da nađemo posla, jer nijedan majstor nije nas 


trebao, pa se umorni i gladni odlučismo na po¬ 
sljednje, naime da zamolimo u dobrih ljudi po¬ 
moć, Obišli smo mnoge kuće moleći koji zalogaj 
ili novčić, ali — ostasmo praznih ruku. Ljudi 
su bili tako zabavljeni sobom i svojim božićnim 
veseljem da nijesu imali kad saslušati i razu¬ 
mjeti naše prošnje. — A iz sviju se kuća čula 
radost, odasvud je mirisalo pečenjem i drugim 
biranim jelima što su ih naslućivali naši gladni 
želuci. — Napokon izađosmo iz posljednje kuće 
ne obavivši ništa, ali kad smo prolazili dvo¬ 
rištem — jer se s dvorišne strane ulazilo u tu 
kuću — najednom padne pred nas ...« Tu djed 
odjedared prekine svoje pričanje i zasuče brk 
bijel kao da se inje za nj uhvatilo. 

Svi smo zaustavili dah radoznali, šta li će 
djed reći. 

»Guska! Krasna pečena guska!« 

»Kako to?« upita netko. 

»Evo kako: u gornjem je spratu bilo otvoren 
prozor; na njem se pečenka valjada hladila, šta 
li, i neoprezna je kuharica gurnula, te guska 
pade pred nas. I zbilja — začas započe zapo¬ 
magati odozgora neka ženskinja, ali ja sam već 
spremio lijepu pečenku u torbak, a moj drug 
udri štapom po nekakvu jadnu psetu što nas je 

slijedilo sumnjivo njuškajući. Potjera ga vičući 
što ga grlo nosilo: 

— Drž! Drž! Pseto! Guska .., 

Pas je nekamo pobjegao, a mi brže bolje od- 
maglismo da negdje pojedemo pečenje. A sad«, 
nasmiješi se djed dižući čašu, »sad pijmo ...« 

Svi stariji kucnuše se s njim smijući se dje¬ 
dovu pripovijedanju. 

Uto zakucaše zvona i neki se digoše od stola 
spremajući se na ponoćku. 

Mi što smo ostali kod kuće legosmo na poči¬ 
nak po slami razasutoj po sobi. Ja, međutim, 
prije negoli sam legao otkinem s božičnoga 
drvca potajice jabuku. Čemu sam to učinio, ne 
znam, jer da sam zamolio djeda ili baku, oni 
bi mi rado dali i više jabuka. 

Noću sam usnio san: 

Prolazim s djedom sniježnom poljanom. Djed 
je zaogrnut u stari zimski kaput, a ja sam u 
lijepoj bundici što sam je dobio kao božični 
djedov dar. Iako je noć, vidimo put, jer je oba¬ 
sjan zeleno modrikastim nekim svijetlom. 

Ne govorimo, ali znamo kuda idemo. Djed 
često namješta nešto pod pazuhom. Gledam šta 
je: golema guska! 

Napokon opazismo u daljini svijetlo i sjene 
kuća. 

»Ono je Betlehem!« reče djed. Znao sam to. 
Dođosmo u grad. Po svim je ulicama vrlo 
živo, ljudi grnu sa sviju strana potiskujući nas. 
S krovova i prozora viju se šareni barjaci, a 



visoko na obzorju blista golema zvijezda s du¬ 
gačkim sjajnim repom. To je ona stara betle¬ 
hemska zvijezda, čudesna repatica. 

Najednom udari glazba. Sredinom ulice po¬ 
čela prolaziti nepregledna povorka građana i 
vojnika u svečanim odorama, sjajnih šljemova i 

sa zubljama u rukama. Noć se razbi u jasni dan. 
Bože, kakva ljepota! 

A ispred te povorke jašu sveta tri kralja. 
Pod jednim njišče konj, drugi se popeo na ori- 
jaškoga slona, a treći, Crni Kralj, njiše se na 
golemoj devi. 

Ja i djed pristanemo uz njihovu pratnju, uz 
vojnike i sluge u divno šarenim haljinama. 

Djed je, upravo kao kakav mali dječak, počeo 
da pocikuje i poskakuje od miline, a i ja s njim. 
A onda? — Onda je nenadano ispala djedu ona 
naša guska. I u takvom veselju morala nam se 
desiti takva neprilika! Djed malo te nije pro- 
plakao. Uzalud smo se protiskivali kroz gomilu 
— guske ne stigosmo. Ja sam svakojako na¬ 
stojao da utješim djeda, no moje riječi kao da 
su ga još više rastuživale. Gotovo je — pomi¬ 
slim ja — proplakaće, proplakati.. . No srećom 
se uto zaustavi povorka i djed se umiri rado¬ 
znao što će sad biti. 

»Ga — gak! Gak .. .« oglasi se najednom ne¬ 
gdje. 

»Moja guska!« klikne djed. 

Požurismo korakom i protiskujućd se između 
ljudi odosmo onamo odakle je gakanje dolazilo. 
Ljudi nam se rado uklanjali, i mi brzo stigosmo 
na čist prostor pred svjetinom, gdje zastasmo. 


Pred nama je betlehemska štalica — stara, 
na po razvaljena, a prednjega zida i nema. 
Upravo je onakva kakvu pokazuje ona papir¬ 
nata pod našim božičnim drvcem. U štalici ugle¬ 
dasmo svetu obitelj. Mali je Isus ležao na slami 
u jaslicama, nada nj se sagnula blažena Djevica, 
a starac Josip bavio se nešto oko životinja, 
jednoga volića i magareta, što su u kutu bili 
privezani o nekakav stup. 

A štalicom — pomislite — ustrčala se naša 
guska uzmahujući krilima i gačući. 

Uto mi djed skine kapu i sam se otkrije, pa 
me primi za ruku i povede u štalicu. Tu najprije 
uhvati gusku, pa onda kleknemo i poklonimo se, 
a zatim djed mucajući promrmlja nešto kao da 
želi gusku pokloniti svetom Djetetu. 

I ja se sjetim da imam u džepu jabuku, pa je 
izvadim i pružim je milom mališu. 

Na to reče sveti Josip: 

»A što, djede, nije li to ona guska što si je 
prije četrdeset godina, kad je pala preda te, 
nepošteno zatajio te izjeo sa svojim drugom?« 

Djed poniknu glavom. Oh, kakva sramota! Od 
ljudi napolju počeli neki vikati, a drugi smijati 
se, a kad sam ispod oka pogledao na njih, opa¬ 
zim gdje se Crni Kralj namrštio na me i prije- 


76 


77 


teći mi pokazuje rukom nekakvu torbu, u koju 
će me strpati. 

Ja se prepanem tako da mi je i plač u grlu 
zapeo. 

Najednom se sa sviju strana začuje gakanje 
i odasvud počeše letjeti same guske. 

»Tjerajte ih!« naloži sveti Josip ljudima. »Do¬ 
sta je i ova. Primiču je«, nastavi on okrenuvši 
se djedu i pokazujući našu gusku, »jer znam, 
djede, da si od onih tamo što ih tjeraju, kroz 
mnogo godina o Božiću darivao po jednu kojoj 
siroti da okaješ onaj svoj grijeh; ali da nijesi...« 

Uto se malom Isusu izmaknu iz ručice jabuka 
i otkotrlja se upravo do nogu magareta. Ja po¬ 
trčim za njom, sagnem se, a magare mene — 
tres! kopitom po nosu. 

»To je«, pomislim, »zato što sam tu jabuku 
potajice uzeo s božičnog drvca . . .« 

Dakako da sam se probudio sav znojan i 
dršćući od straha. Prvo mi je bilo da se mašim 
za nos. 

Bio je čitav. Na njemu je ležala peta bratova, 
koji je počivao kraj mene i prevraćao se u ne¬ 
mirnom snu. 

Da nije i on pošao u Betlehem s ukradenom 
jabukom? 

BOŽIĆ 

Kada Božić dođe k nama, 

Nosi bor sa svijećicama 
Na zelenim grančicama ... 

Mi ga lijepo dočekamo: 

Oko njega zaigramo 
I radosno zapjevamo . .. 

Potom nama starac bijeli 
Lijepe svoje dare dijeli, 

Pa smo srećni i veseli... 

NA BOŽIČNOM DRVCU 

Lijepe božične pjesmice utihnule, djeca otišla 
na počinak, i sve se u sobi smirilo, samo neki 
pozlaćeni lješnik na boru nije nikako mogao 
da usne. 

»Ko bi se bio tome nadao«, šaptao je veselo 
u mraku, »i to nakon svega što sam proživio! 
Čuo sam u šumi na svojoj grančici kako crv toči 
moga druga, i tmuo sam od straha neće li i 
mene zadesiti takav udes; tri put bila je vjeve¬ 
rica na mojoj grančici, i svaki put poslije njenog 

odlaska vidjeli smo da je nekoga od nas ne¬ 
stalo; naposljetku kad me otkinula ispružena 
dječja ručica, ja sam odista bio siguran da je 
došao svršetak mome životu, a gle kakvom se 
divotom sve to svršilo! Ne, ne valja nikad biti 
malodušan, istari prijatelju...« 

»Da, tako je!« povlađivao mu dremovno stari 
orah na susjednoj grančici. 

»Ovaj pozlaćeni haljetak baš mi divno pri¬ 
staje«, nastavi brbljavi lješnik, »pače je mnogo 
ljepši od onog baršunastog plašta kojim sam 
rpoljetos bio zaogrnut... Ali, jao, što je to!« 
zaviče on najednom glasom punim prepasti. 

Na nenadanu lješnikovu ciku sve se na boru 
uzbunilo. »Što je to? Ko viče? začula se pi¬ 
tanja, »Zar se kome što dogodilo?« A evo što 
je bilo: kroz pukotinu na pećnim vratašcima pao 
je na bor crveni otsjev s uglevlja, pa u njegovu 
sjaju ugleda mali brbljavac na grančici tik do 
sebe dva svjetlucava mišja oka, Drski kradlji¬ 
vac nije dakle i u ovoj svetoj noći mogao da 
svlada svoje zle sklonosti, pa da ostane miran. 

»Udrite nedostojnika, ne žalite ga!« začulo 
se na boru klicanje sa sviju strana, kad se ra- 
zabralo u čemu je stvar. 

Papirnate zvijezdice, staklene kuglice, sličice 
— sve se to uznemirilo puno gnjeva, a svje- 

čičama se zakriješti! crni fitiljići, i činilo se da 
će i bez žigica zaplamsati. 

Da su najviše galamili orasi, lješnici i šećer- 
lemi, nije potrebno napose ni isticati, jer njima 
se i radilo o glavi. 

Uto se začuo lepet nečijih krilaca, i svi utih¬ 
nuli iščekujući što li će sad biti. To je sletio 
anđeo s vrha bora i lebdeći pred grančicom 
s mišem, reče u posvemašnjoj tišini: 

»Ukloni se odmah, mali drzniče, s našega 
drvca, a za kaznu, što si povrijedio sveti mir 
ove noći, nikada ga imati nećeš. Lakomi zubi 
rašće ti unaprijed bez prestanka; neprestano ćeš 
njima glodati da ti svojom duljinom ne rastvore 
nezasitno ždrijelo zauvijek; a trošeći ih — 
nećeš ih ipak nigda istrošiti.. ■« 

Poput sive kuglice skotrljao se postiđeni tat 
niz grančice i stabalce, pa iščezne u mraku. Za 
čas se začulo njegovo glockanje — kletva ga 
već stigla: griskao je suhu i netečnu nogu sta¬ 
roga ormana. 

Uz tiho i postojano škrgutanje njegovih zu- 
bića i pucketanja drveta umirilo se sve na 
boru i utonulo u slatki san božične noći. „. 

KALIFOV TURBAN 

U Bagdadu, za vladanja kalifa Harum -al- 
Rašida, petoga vladara iz porodice sla-vnih 
Abasovića, zavadili se prvi puta pas i mačka, 
a dogodilo se to ovako: 

Neke večeri pođe Harun-al-Rašid s vezirom 
Džafarom gradom da po svom običaju sam raz¬ 
gleda kako živi njegov narod. Obojica su bili 
odjeveni kao trgovci iz Mosula kako ih gradjani 
ne bi prepoznali. 

Dugo su prolazili ulicama, ali nijesu opazili 
ništa takova što bi zavrijedilo njihovu pažnju. 

»Ne bi li, Džafare, bilo zgodnije«, reče kalif 
zijevnuvši drjemovno, »da se vratimo kući, pa 
da se okrijepimo slatkim snom za napore su¬ 
trašnjega dana?« 

»O uzvišeni vladaru vremena, tvoje su mi 
riječi ugodnije od ambrinog mirisa; prošle sam 
noći slabo spavao . ..« htjede vezir da odgo¬ 
vori, ali mu riječ najednom zape u grlu. 

Kroz otvoren prozor kuće kraj koje su baš 
prolazili skočila je u taj čas mačka i pala upravo 
kalifu na glavu. Zatim, uprijevši se stražnjim 
nogama o kalifov nos, otisnula se poput strijele 
s luka. U skoku baci kalifov turban na tle i 
nestane je u mraku. No to nije bilo sve. Pseto 

što je bilo u otvorenom dvorištu kraj kuće opazi 
da je nešto palo kroz prozor na ulicu. 

»Sigurno je domaćica«, pomisli »i opet loše 
nišanila te pogodila papučom kroz prozor na¬ 
mjesto u glavu svog muža ,.,« 

Potrči dakle na ulicu, ali tamo ne nađe ništa, 
nego ugleda na tlima kalifov turban. 

»Ah, to je dakle bilo«, mune mu glavom, i 
dok je kalif s vezirom zadivljen opipavao svoj 
nos, pas pograbi turban i otrči s njime u kuću. 

»Pusti ga«, reče kalif Džafaru koji je potrčao 
za psetom, »sjutra ćemo s njim obračunati. ..« 

Ujutro dođu kalifovi muridi u onu kuću. Kad 
su saznali da domaćine sinoć nije bilo kod 
kuće, odvedu samo njegovu ženu i pseto pred 
kalifa, koji je s melemom na nosu sjedio na 
prijestolju od slonove kosti i sudio narodu. 

Kad je žena čula radi čega se mora oprav¬ 
dati, reče: 

»O pravovjerni vladaru, budi milostiv svojoj 
službenici! Prikloni mi uho svoje za trenutak, i 
nećeš naći krivnje na meni. Kad je sinoć otišao 
moj muž po poslu u grad, skoknula sam ■ na 
čas susjedi da saznam imali li gdje što nova. 
Za moga izbivanja popela se kod kuće mačka 
na stol i počela srkati mlijeko iz ćupa što sam 
ga tamo ostavila. Kad sam na povratku otvo- 

rila vrata sobe, prepala se kazne pa je kroz 
prozor skočila na ulicu. Nije ti tajno što se 
tamo dogodilo. Mačka je kriva svemu, milostivi 



gospodaru, mačka i pas koji je odnio tvoj tur¬ 
ban. Zašto je to učinio, ne mogu doista da 
kažem. Valjada se glupo prenaglio pa odnio 
tuđu stvar,..« 

Kad je žena zašutjela, kalif se držeći kažiprst 
na čelu duboko zamislio, pa je prošlo mnogo 
vremena dok se nije trgnuo i rekao: 

»Ženo, dobro si rekla: krivi su mačka i pas, 
ali gdje je mačka?« 

»O uzvišeni vladaru, otkad je sinoć utekla, 
nije se — nevaljalka — vratila ,..« 

»Kad je tako«, reče kalif i obrati se muri- 
dima, »odvedite psa pa mu dajte bambusovim 
štapom tri udarca za njegovu i tri za mačkinu 
krivnju, a on — kad je sretne — neka joj vrati 
što je suviše primio ...« 

Muridi poslušaju i odvedu psa te izvrše na 
njemu kalifovu mudru osudu. 

»Oh maco«, stenjao izlemani pas vraćajući se 
kući, »da nijesi krala mlijeko, ne bi me bila 
stigla ta sramota; ali prorijediću ja tvoje fino 
krzno; nesamo tvoje udarce, nego ću ti vratiti 
i svoja tri i još nešto poviše ...« 

Odonda pas uvijek vreba zgodu da izvrši to 
svoje obećanje, ali je maca nekako saznala za 
kalifovu osudu pa s psom razgovara samo 
izdaleka. 


85 











LEGENDA O LASTAVICI 


Visoko gore u zvoniku prastare katedrale bio 
malen stan u kojem je živio starac zvonar sa 
svojom malom kćerkom. Iz njihove sobice kroz 
šiljast prozorčić, uokviren kamenim cvijećem i 
lukovima, vidio se grad s malim kućicama nalik 
na igračke, i među njima su prolazili poput mra- 
vaca sitni ljudi. Gledajući kroz prozorčić bijele 
oblake pričinjalo se da oni stoje nepomično na 
modrom nebeskom svodu, a sobica sa zvonikom 
kao da plovi slobodnim i vedrim visinama. 
Kćerka je zvonareva malokađ silazila sa zvo¬ 
nika, a i to bi činila ponajviše tada kad bi 
htjela da se pomoli pred kipom sv. Đurđa u 
prostranoj jednoj ladji katedrale. Poštivanje tog 
sveca namrla joj majka, koja je nekad živjela 
na selu. Potom bi se opet vraćala u sobicu u 
blizini mjedenih zvona, urešenih svetačkim li¬ 
kovima i pobožnim napisima. 

Nekoga jutra zazvonila su sva zvona, pa i ono 
najveće što se inače samo u rijetkim zgodama 
javljalo. Do zvonareve kćerke dopirali su bučni 
valovi kovnih zvekova, pa se činilo da je nose 
ususret groznu vrtlogu u kojemu će propasti za¬ 
jedno sa starom katedralom, gradom i obzor¬ 
jem nad njima. 

Djevojčica se nagleda kroz prozorčić i opazi 
da se nad gradom na mnogo mjesta vije crni dim 
pomiješan palucanjem crvenih jezika plamena. 
Ulice su oživjele mnogim gomilama uzbuđenih 
ljudi koji su srljali jedni proti drugima očito u 
neprijateljskim nakanama, pa je djevojčica po 
njihovim kretnjama prosudila da se ubijaju 
međusobno. I na trgu pred katedralom gomilali 
se crni stupovi pobunjenih ljudi oboružanih 
puškama iz kojih su polijetali oblačići dima i 
sijevali plameni jezičci. Nad gradom se vijali 
poput plamenih ptica topovski meci pa se ras¬ 
prskavali, ali se nije čuo nikakav prasak, jer 
su se svi zvukovi gubili u nabujaloj tutnjavi 
zvona. 

Najednom su zvona zanijemila i u nenadanom 
se muku otvorila vrata sobice, U nju dobrza 
stari zvonar bez kape i kaputa, u razgaljenoj 
košulji, pa se sruši na pod s velikom krvavom 
ranom na grudima. »Prevrat!« dahne on sklo¬ 
pivši oči zauvijek. »Bježi kud znaš, ne ostaj .. •« 
Djevojčica se kriknuvši očajno baci kraj njega 
te ga uze grliti i dozivati nježnim imenima. Svo¬ 
jim ručicama pokušavala mu zaustaviti krv iz 
rane, ali je ta neprestano navirući tekla u tan¬ 
kim mlazovima među prstićima. Luda od pre¬ 
pasti i boli nije znala što da učini, a vrijeme je 

prolazilo. Najednom opazi da se u sobici smrk- 
nulo kao da je prozorčić zastrt gustim velom. 
Kroza nj je u sobicu navaljivao gusti dim pro¬ 
tkan crvenim vatrenim trakovima, a počeo se 
također provlačiti, sličan sivim barjačićima, i 
kroz pukotine na vratima. Djevojčica se sjeti 
da to gori katedrala. Uskoro se svladana ne¬ 
snosnom vrućinom i daveći se u dimom i čađom 
napunjenom uzduhu sruši bez svijesti uz 
mrtvog oca. 

Progledavši opet, ugleda nad sobom lik sv. 
Đurđa baš onakav kakav je bio na oltaru u 
katedrali: u viteškom oklopu, sa šljemom na 
glavi, zaogrnut plaštem. U vatri i dimu oko 
njega širio se divan miris đurđica, jer se sve 
iskre i zeravka pod njegovim nogama pretva¬ 
rale, dotaknuvši ga se, u to lijepo cvijeće. On 
podigne djevojčicu u naručje, ponese je k pro¬ 
zoru, pa joj reče 

»Otići ćeš sad u daleki kraj preko mora, jer 
će uskoro nastati zima, pa bi ti bilo hladno 
kod nas; kad ondje ugledaš moje cvijeće, vrati 
nam se opet...« 

Svetac ispusti potom djevojčicu s prozora, 
no ona nije pala u dubinu, jer je postala malom 
i laganom ptičicom hitrih krila. Bila je crna od 
čađe i dima, ali kad je malo zatim letjela nad 


blještavim zelenim valovima mora, isprala je 
grudi, pa su joj opet pobijelile. 

Stignuvši u kraj gdje se u gajevima paoma 
bijele kuće ravnih krovova, sagradila si stan 
na minaretu neke džamije. Blizu je bio veliki 
lučki grad, pa je često odletjela onamo u nadi 
da će tamo u koga opaziti cvijeće sv. Đurđa, jer 
joj je srce vazda težilo za njenom starom po¬ 
stojbinom. 

Jednog prekrasnog dana vidjela je u luci neku 
gospodju sličnu ženama svoga zavičaja. Čekala 
je ona brod sa sjevera, kojim je putovala k njoj 
njezina kćerka. Kad je djevojčica napokon 
stigla, opazi radosna ptičica u njezinim rukama 
kiticu đurđica, što ih je dijete donijelo majci 
iz kraja rođenja. 

Lakokrila se ptičica opet krenu preko dalekih 
voda, te počivajući samo gdjekad na jarbolima 
brodova ili na samotnim otočićima, stignu po¬ 
slije duga puta u neko seoce. Tu je ugledaju 
dječica, kad je letjela oko zvonika njihove 
crkvice, te zaklikću veselo: 

»Lastavica! Eto je došla prva lastavica.. « 


MALA PASTIRICA 

Višnjica se u potoku umiva 

Što kraj doma starog pod vrbama sniva. 

Urešuje se samo bijelim cvjetićima 
Što u rosnim cvatu dolovima. 

Kroz grmlje se vere za rujnim jagodama, 

Pa je stasom slična vitkim košutama ,,. 

Kad zapjeva, lug stari vas odmnjeva — 
Zvonkijega grla nema niti ševa ... 

A kad se ogleda u kakvom vrelu mila — 

Njoj se zbilja iz njeg smješka mala vila ... 

MRTVA KOPRIVA 

U neku košnicu poče zalaziti miš da glocka 
slatko saće. Kad se pčele oborile kriocima na 
nj da ga odagnaju, on im se rugao. Dodijalo to 
njima pa uzmu vijećati kako da se riješe nje¬ 
govih pohoda. Dosjeti se matica te ih pošalje 
nćka se u kopriva zamole žaoke kojima će bra¬ 
niti svoj dom od nezvanih gostiju. No ohole im 


koprive odbiju molbu. Žaoke — rokoše tre¬ 
baju njima, a oružje se nikako i ne pozajmljuje. 
Pčelice već htjele da se vrate neobavljena po¬ 
sla, ali se uto namjere na grmečak kopriva, koje 
im se učine mnogo čednijima od pređašnjih. 
Lišće im je bilo tamnije i sitnije nego li u ne- 
prijaznih njihovih družica. Pčelice i njima po¬ 
nove svoju molbu. Nijesu — kazaše rato¬ 
borne, ali moraju da brane svoju muku. Koprive 
s razumijevanjem odobre njihovu namjeru, pa 
su im rado poklonile svoje žaoke. One im u 
njihovoj neimaštini nijesu i tako mogle ničemu 
poslužiti... 

Pčelice se oboružane vrate u košnicu da do¬ 
čekaju drska mišića. Kad je došao, priredile su 
mu nemilo iznenađenje. Da nije za vremena 
pobjegao, bio bi jadno zaglavio. Tako je ipak 
živ doteturao nekako kući. Bio je naduven po¬ 
put mješića, ali ne od meda kao prije ... 

Zahvalne pčelice pođu sjutradan onim dobrim 
koprivama da se zajedno s njime vesele svom 
uspjehu u boju s malim provalnikom. Ponijele su 
sa sobom krasne vršiće pune medenog soka da 
ih poklone svojim dobročinkama i da im se bar 
nekako oduže za jučerašnji dar ... 

Kad su one ohole koprive saznale kako su se 
njihove siromašne rođake lišile svog oružja, raz- 

ljutile su se i javile im da prekidaju s njima 
sve rođačke odnošaje : koprive bez žaoka za 
njih su mrtve ... 

Dobre su koprive mirno saslušale tu poruku 
i uskoro su je i zaboravile. One su stekle mnogo 
novih i vrednijih poznanika otkad im je čedan 
stol snabdjevan vrčićima ša slatkim sokom. Do¬ 
laze im rado i često u pohode osim vrijednih 
pčelica i dobrodušni bumbari, ozbiljni mravci, 
pa i druge neke lijepe i mile bubice. 

Ta su prijateljstva trn u oku onih napržica sa 
žaokama, ljutih i beskorisnih. Boli ih što ih se 
svatko kloni... 


TRI ORAHA 

Neko momče prolazeći šumom uhvati vjeve¬ 
ricu. »Pusti me«, reče mu ona, »nećeš požaliti!« 
On je pusti, a vjeverica ode u svoju duplju pa 
mu iz nje donese tri oraha. »Nađeš li se kad 
u kakvoj potrebi«, pouči ga ona, »razbij koji 
od njih ,. .« 

Poslije nekog vremena dođe momče po neka- 
kovu poslu u grad. Tu dočuje da kralj svoju 
lijepu kćerku obećaje za ženu onome ko učini 
jedno neobično djelo. 

Momče ode pred kralja i reče »Izvršiću što 
mi naložiš da dobijem tvoju kćerku za ženu .. •« 
Kralj mu odgovori »Želim da do sjutra na 
onom brdašcu kraj grada sagradiš dvorac od 

^Momče ode noću na onaj brežuljak. Razbije 
jedan orah, i gle, iz oraha ispane zlatan dvorac 
i cijeli se kraj rasvijetli kao da je izašao mjesec. 

Drugo jutro ne htjede kralji ni čuti o tome 
da izvrši svoje obećanje, nego reče: Daću ti 
kćerku, ali do sjutra neka bude oko brdašca 
s gradom — jezerce s barkama ...« 

Momče pođe na mjesto gdje je trebalo, da 
bude jezero. Noću razbije drugi orah. Iz njega 
se razlije oko brdašca jezero i barke s jedrima 
zaplove njime poput labudova. 

Vidjevši kralj sjutradan sve što je momak 
učinio, začudi se. Sazove svoje mudrace i upita 
ih kako je bilo moguće da momak ucmi takva 

čuda. _ 

Oni odgovoriše: »Momak je imao tri oraha; 
u jednome je bio zlatan dvorac, u drugome 
jezerce s barkama, a u trećem je — sto ga jos 
ima — nešto čega još nitko nije vidio „.« 

Tada kralj pozove momka pa mu reče: »Daj 
mi orah što ga još imaš, i daću ti kraljevnu .. ■« 

»Dobićeš ga, kralju, ali daj da se prije vjen 
čam s njome«, odgovori momak. 

»Neka bude!« pristade kralj. 

I momak se zaista još istoga dana vjenča s 
kraljevnom u velikom slavlju. Potom dade treći 
orah kralju; kralj ponese orah izvan grada da 
ga nasamo razbije i da vidi jesu li mudraci 
govorili istinu. 

A njihova se riječ ispunila sasvim: kralj 
naime u borahu ne nađe — ništa. 


NOĆUŠU MI 

